url: =Ongsuak ding Kawlgam Thukhunpi leh ongsuak Zeisu\nZomi Thu-ummi khempeuh,\nKawlgam sung ah Kawlgam suahtaakna ngah aa kipan tuni dong akizom suaksuak khat in Kawlgam kumpi sem khempeuh leh Mualtung mite kidona, kithahna ahihi.\nBanghangin hih kido, kikap, kithah bei theilo hiamcih leh Kawlgam ki ukna Thukhunpi hoihloh man ahihi.\nKawlgam Thukhunpi hoih henla, namneu namgol om kei in, minam tam, minam tawm kisim mawhna, kinetniamna, kithusimlohna, kigualheusakna, huaihamna, vompi sahawmna, thatang, molhtum suanna cihte om kei henla, ki-itna, kihehpihna, kitelsiamna, kideihsakna, Thuman thutak, picinna cihte om hileh kithah, kimat omhetlo in anuam mahmah Pasian gam amalep ding Pasian lunggulhna a nei gam ahiding i hihi.\nAbeisa aa Kawlgam Thukhunpi kici khempeuh in mi namtamte gualzawh, gualheu nading bek aa kibawl ahihman in minam tawm adiakdiak mualtung mite' ngahding aa kilawm pianpih suahtaakna, thudang khat in gen lehang, Pasian in ama' lim leh meel sunding aa ong bawlna, khat mahmah zong ngahlo, ama' lim leh meel kilanglo ahihman in tuni dong buaina apiangsak ahihi.\nKawlgam suahtaakna laak laitak in Mualtungmi tengin, "Ko zong ka gam kalei uhtawh ong kipawl in suahtaakna lakhawmni in Pawlkhawm Kawlgam sat ni" ci aa kipawl ihihhang, hun ong kihei in Pawlkhawm Kawlgam hinawnlo in Kawlmang khutsung atung ihihi. To kilaih cih dinmun akitung ahihi.\nTuahangin ong PiangsakPa' lim leh mel muhkhaak in om nawnlo aa, suahpih mimal suahtaakna muh kha hinawnlo hi. Minam mangthang ding dinmun atung ihihi.\nTopa Zeisu ong suahma kum 750 hun lai in Kamsang Isaih tungtawn in (Isaih 9:6-7), taangkona ong nei aa,\nkici dinghi ci-in ong taangkohi. Hihmun ah tutak ei bulphuh ding in, "Nopsakna (Daihna, kilemna) Kumpi - Prince of Peace cihpen ahihi.\nKawlgam ki ukna Thukhunpi hoih hileh Kawlgam sung ah kilemna, daihna Nopsakna omdinghi ci-in lunggulhna lian tawh gam leh lei a it khempeuh i kipeisan laitak ahihi.\nTua ahihman in hih nopsakna, kilemna, daihna tun nading Kawlgam ki ukna Thukhunpi icih in tuma kum 750 hunlai aa Kamsang Isaih ii taangko ong suakding naungek acihpen tawh akibang himawk loding ahihiam?\nKawlgam sung aa i lunggulhpi ahi, kilemna, daihna nopsakna ding aa akisam Thukhunpi sung ah Kamsang Isaih ong gen naungek ong kihel ding, ong sungtang ding, ong inntek ding lam ong lahding, a vangliatna ong kilatsak ding, atawntung aa ong ompih ding kisam hilo ihihiam?\nTua ahihman in Thu-ummi khempeuh in, "Hih Kawlgam Thukhunpi sung ah, Kamsangpa genkholh naungek aw, ong suaksuk in, alamdang in Thu ong lak in" ci-in nasiatak kiko aa Thu i ngetding thupi in ka um,hi.\nKa minam makai, ka gam makaite u'n "Nang deih bang ong deih sak in" ci-in thuumna i neihsak ding thupi dinghi.\nEi, mipi nautang mahmah inzong, "Vantung ah nadeihna akisep mahbang in ka Kawlgam vuah akisep theih nadingin, Kawlgam in mimal thuneihna kaneih zawh nading un, Kawlgam mite in nang' limleh mel ong bat theih nading un, akisam, nalunggulh, sephuai, lahkhiat huai na Thuthukte kote tungtawn in ong kilangkhiasak in, ong taangko khiasak in" ci-in huaiham, angsung theitak aa ki-ap, thu i ngetding, i sepkhiat ding, i hanciam ding i mawhpuak hi-in ka umhi.\nAkipuahkiuk ding Kawlgam Thukhunpi sung ah ongsuak naungek in\nLamdang Thulakpa ong sep ding\nVanglian Pasian ahihna ong lahding,\nTawntung thuneipa, mihingte tangthu keempa ahihna ong lahkhiat ding\nNopsakna, daihna kilemna Kumpi ong sep ding\nI lungulhna pulak kawm in thungen, ki-ap in, thalehngal sit het loin i kalsuan dinghi.\n"Nang deih bang ong deihsak in"


timestamp: atn

url: =ARAKAN ROHINGYA SALVATION ARMY THU TOM KIM - Laibu Saal\nHome > Thuluui/Articles > ARAKAN ROHINGYA SALVATION ARMY THU TOM KIM\nARAKAN ROHINGYA SALVATION ARMY THU TOM KIM\nARAKAN ROHINGYA SALVATION ARMY THU TOM KIM.\nSept. 24, 2017: Rohingya ten Myanmar army-te pen amau bek hilo minam tawmte tunga ngongtat hi ci-in ngawh uh a, Rohingya thau tawite ARSAte do paulap in Myanmar panin hong hawlkhiat uh hi ci-in ngawh uh hi. Arakan Rohingya Salvation Army (Burmese: အာရ်ကန်ရိုဟင်ဂျာ ကယ်တင်ရေးတပ်မတော် (ARSA) i cihte pen Rohingya minamte Myanmar galkapte bawlsiatna panin suahtakna ding ngimna tawh October 2016 in hong kiphuankhia hi pan hi. Myanmar kumpi in tu dong ARSA ten amau thusim hilh nautang 34-44 kikal that ta uh a, mi 22 pimang uh hi cih ngawh uh hi ci-in Wikipedia ah Arakan Rohingya Salvation Army (ARSA)-te thu kigelhna ah kiciam teh hi. ARSA pen ni dangin Harakah al-Yagin (Faih Movement) na kici hi.\nInternational Crisis Group in a genna ah ARSA pen Rohingya mi Ata Ullah kici Karachi, Pakistan gam-a piang in a makaih hi ci hi. Attah Ullah pen Mecca, Saudi Arabia ah khangkhia ahi hi. ARSAte ideology pen Rohingya nationalism hi a, 2016 in galkap 500 pha uh hi. Rakhine state leh Bangladesh-Myanmar gamgi ah gamtang uh hi. Sittwe thong ah ARSA member dinga kimante thusitna a kineihna ah ARSA ten a ngim uh pen Myanmar ah "democratic state for Rohingya" hi ci uh hi ci-in Police Captain Yan Naing Latt in ci. Aug. 26, 2017 in Myanmar kumpi in ARSA pen terrorism law nuai-ah Central Committee for Counter Terrorism in Myanmar nuai-ah terrorist group in ciamteh hi. Myanmar kumpi in ARSA ten democratic state a ngimna uh hi hi a cih uh pen a zuau uh hi a, state kingen loin Rohingya mite rights humbit ding bek kido hi ci-in ARSA ten Aug. 28, 2017 in statement ah pulak uh hi.\nRohingya khuamite leh Myanmar security uliante genna ARSA ten Oct. 2016 in suamna a bawl masak pen ma uh kha guk in Rohingya khuate ah a galkap ding uh mi la uh a, Bangladesh gamgi ah training pia uh hi ci hi. October 2016 in ASRAte pen Harakah al-Yaqin (Faith Movement) kici lai uh a, Bangladesh-Myanmar gamgi a Myanmar border posts suam uh a, border officers 9 leh galkap li that uh hi. 17 October 2016 in Harakah al-Yaqin ten press statement minute 5 kim video a khahna uh-ah a makaipa uh Ata Ullah thau tawi ten cing uh a, laidal a thu kigelh a simna ah hih bangin gen hi:\n"Arakan State leh Myanmar gammite leh leitung a gammite aw, Rohingyate pen leitung ah minamneu kibawlsia pente hi cih thusim hi nawn lo hi. A beisa kum 60 sungin Burma kumpi gilo in a lomlom in hong that hi. Ahih hangin leitung in hong thudon lo hi. Leitung in leisung sumpiang a hauh mahmah hangin hong lawhsamsan (failed) hi. Tua ahih manin Arakan leitang tatate ko Harakah al-Yaqin ten kiphinna (uprising), ko leh ko maban ding kivaihawmna leh kihumbitna (self-determination and self-defence) dingin dingin kuamah tawh kipawl loin (independent body) diptkuatna panin ka suahtak theihna dingun Arakan mite leh Rohinya mite ading thudik ka ngahna dingun galkapte suamna leh nengniamna ka lehdo ding uh hi. Ko hong nengcipte leh hong bawlsiate, Bay of Bengal, Thai gammang ah mizuak a kipeite khut panin sihna sung panin ka mite uh suahtaksak ding ka pulakkhia uh hi. Ka nute uh, teek leh hamte, naupang leh ko leh ko ka kihumbit ding uh hi. Leitunga thu ngaihsun gamte huhna tawh ka ngimna uh ka ngah mateng uh ka khawl ngei kei ding uh hi," ci hi.\nHarakah al-Yaqin ten October 10 leh 27, 2016 in video guk online ah khahkhia uh hi. 29 March 2017 in press statement khahkhia kik uh a, a min uh Arakan Rohingya Salvation Army (ARSA) ci-in a laihna thu pulakkhia uh hi. Tua ni-in lai poimawh (documents) zong khahkhia uh a, Myanmar government tungah a ngette uh tuangsak uh hi.\n15 November 2016 in Tatmadaw (Myanmar Armed Forces) ten kikaptuahna ah ARSAte 69 kithat hi ci uh hi.\n14 December 2016 in ICG ten ARSA makaite a interviews na-ah ARSA makai ten Pakistan leh Saudi Arabia gam ah mimal mi tuamtuam (private individuals) kizopna ka nei uh a, Afghan leh Pakistan gam-a galdomi/terrorists (fighters) ten Rohingya khuamite a guk in training pia ("secretly trained") uh hi ci uh hi. 22 June 2017 in Myanmar state media in Myanmar galkap ten ni nih sung "area clearance operation" a neihna uh-ah ARSAte camp a suamna uh-ah ARSA galkap 3 thau uh cih suaksak uh hi. Myanmar galkap ten ARSAte camp panin thauvui, maituamna (ski mask) leh singa kibawl thau (wooden rifles) cihte training nadinga zat dinga upmawhte kimatsak hi ci uh hi.\n25 August 2017 in ARSA ten police posts leh galkate galphualpi (army base) suamsak uh hi. Myanmar kumpi in ARSA ten hih ni-in Myangdaw a suam khit nungun ARSA galkap 77 kithat a, Myanmar security forces (police + army) 12 in sihna tuak hi ci hi. Myanmar kumpi in Maungdaw District a police posts kisuamna panin ARSAte bomb bawltawm (handmade bomb) kimu hi ci hi. ARSA ten "defensive actions" mun 25 ah kibawl a, Myanmar galkap ten naupangte buan in, that uh hi ci-in ngawh hi. ASRA ten Myanmar galkap ten Rathedaung nipi kal nih sung blockade bawl uh a, tua mah bangin Maungdaw bawl sawm uh ahih manin a kisuam hi ci uh hi.\n26 August 2017 in ARSAte leh galkapte kikaptuahna nasiat man leh galkapte operation bawlna hangin Rakhine state panin mi 4,000 galtai hi. Myanmar government in August 2017 in ARSA ten Hindute leh Muslimte 12 that uh a, a thahte uh pen ARSA ten kumpi leh galkapte tungah thusim pia (informants) dingin a upmawh manin a thah uh hi ci hi. 28 August in ARSA ten Myanmar government in ARSAte ngimna pen Rohingya minamte adingin "democratic state" cih zuau hi a, bulphuh ding nei lo a, Rohingya minamte rights humbit nop bekin Rohingya minamte tunga tatsiate kilehdo hi ci-in a statement uh-ah pulak uh hi. Bangladesh in zong ARSA dona dingin Myanmar tawh kipawl in galdokhawmna (joint military operations) pat ding a sawmna zasak hi.\nARSAte leh foreign Islamist movements kizopna pen kizom hi a ci a om hangin a kizopna uh thucian tawh lahna ding om lo ahih manin kitel lo hi. ARSA ten bel fatwas (biakna lamsang thukhenna) bawl theihna ding Pakistan, India, Saudi Arabia leh Bangladesh gamte panin Muslim biakna makaite tung panin Myanmar galkap do theihna a ngahna dingun phalna ngen uh hi. ARSA galkap dinga kila khempeuh in Quran tawh kiciamna nei in, Rohingya mite rights ngahna humbitbit leh do dingin a thumang leh cihtak dingin kamciamna nei uh hi. ARSA ten gamdang kizopna nei hi ci-in ngawhna tuamtuam a kineih hangin a makaipi uh Ata Ullah in nial a, foreign Islamist movements tawh kizopna nei lo hi ung ci hi. ARSAte pen Rohingya insurgency group (thau tawh kiphinna nei kipawlna) ci-in kiciamteh uh a, Ata Ullah in ARSAte tup leh ngim bulpi in Rohingya minamte bawlsia Myanmar kumpi gilo khut sung panin hutkhiat ding cih hi ci hi.\nAgelh ~ Thang Khan Lijan\nItem Reviewed: ARAKAN ROHINGYA SALVATION ARMY THU TOM KIM Description: Rating: 5 Reviewed By: Cinpu Zomi


url: =Hi tegeel bangci ciang hong tung uh tam? ~ Zomi Quavadis :: ZOMI DAILY\nKhat in a kumpi tokhom a nusia kuan hi ta, a papai lam manawh ta. Min pha deih, min hoih deih, minsia sa in pai khia nuam lo ahihmanin a hun neih lai tomno sungah kum 7 leh kha 10 sunga a sep loh, a diahduai ni loh teng tangtun sak leh sep gaih ding a lunggulh lai tak hi kha thei mai tak maw! Ama adingin sakoltal tha zah a khauh thatang leh khuak pilna a neih lai hangin kumpi a sem thei nawn ding hi lo hi.\nAma zalaih ding mi nih om khin, ama tutphah ah a tu dingin tua mi nihte kiging khol khin ta! Kua tu zaw ding? A tutna numei awn ding maw, pasal awn zaw ding? Ama deih teel theih a hihsam loh ding hangin ama vang neihna tawh a deihsak zawk huh in panpih thei hi. Kua huh zaw ding hiam? Tu ciangciang bel numei (Hillary Clinton) lamah a tha pia zawk mawk ven! Gam uk a sem DSSK zong lungkim sak mahmah zaw mawk ven, bangci ciang hong suak diam!\nA khatzaw eleh? Kumpi a sep zawh kum khat zong cingh nai lo, kum 4 bang maban nei to lai. Amah zong a kum et in a papai lam mah hi ta. Kum 2020 kum ciang amah lian bang hong ci tam? Kum bang zah hiam sung khat asung apua panin gaalkap ukna a langhdo den khat hi in, ama hanciamna leh mipite tawsawnna leh panpihna tawh a gaalpa tungah tuangin, gam uk kumpite thudotpi hong sem hi.\nAmah tha a pia tawntung mipite adingin a jih theih lai teng nahoih tampi sem nuam ding hi. Gamsung gampua ah kilemna, huhna leh Kawlgam khantohna ding sem in a buai den khat ahihi.\nNahoih sem nuam tuak nihte a hun tawp lam tuak vuah hong kithuah thei uh cilehang, ih gam Kawlgam adingin lamet om ih sa hiam? Ih Zomi leh ih Zogam adingin lamet om na sa hiam? Nang khentat in….\nPrevious: Tehpih om lo RC Siampite leh nungak siangtho te ~ Zomi Quavadis\nNext: Bill Gates in khangnote a thuhilhna ~ Thang Khan Lian


url: =Theihloh kal kigammang thei ~ Lian Tuang :: ZOMI DAILY\nposted on 8 January 2020 at 9:14 am Lomkholna: Article, Liantuang\nSanggam Laituite khat Zangkong khuapi sung a vak leh gammang in ciah kik thei nawnlo hi. A cihna ding thei nawnlo ahih manin a zinte phone tawh hopih uh a, ong ciah kik thei kei ing,ci hi. A zinnu in tua leh koi ah om lian laitak na hia a cih ciangin sanggam pa in ken zong tua lian hi veh aw ka theih noh, tu laitak ka omna pen ken zong a thei nuam peuhmah hi ing ci zaw bilbel hi.\nHih thupiang pen a taktak in ciamnuih tawh a kibat hangin tu laitak ei Zomite dinmun etkakna dingin kilawm kituak mahmah ding tawh kibang ka sa hi. Leitung vai Gam vai minam vai ah tu laitak I dinmun pen ei le ei siam I kisa mahmah phial zongin a gammang a mialzawt dekdek dinmun tungta I hih lam tawmno khat kigen nuam hang.\n1) Ahun zui in mi tawh kibangin buaipih tuamtuam kinei a, ahi zongin ei lam ciangin tuamkai pian den tawh kibang kasa hi. Idol cih khat tawh kibuai ngeingai a, en zong I buai pih mahmah hi. Mi dangte in lasakna minthanna pahtawina in zang uhi.Myanmar Idol platform zangin Pasian pahtawi uhi. En I hih leh laimal peuh siksan in kitot kitselna kiselphona in I zang lel hi. A thu kibang ahih hangin mi buaizia ei buaizia kilamdang tawh kibang ka sa hi.\n2) Kumpi in khantohna le na khat peuhpeuh hoihtak sep theihna ding Data lakna banah Myanma gam sunga Sen le Vaite mi om zah a pholhkhiat nop manin 2014 kum census nasia takin bawl hi. Eimite in zong ngaihsutna ngimna hoih nam khat mah tawh sum le pai, tha le ngal tampi bei in Census vai ah thasanna kinei hi. Ahi zongin ei sung teng mah ah i ut le i ngim ahi hetlo kitelkhialhna, kinopmawhna le sisan naisan kisuahna ciang nangawn i tun lawh dektak kha zezen hi. Khat le khat ki it, kingai lua, gam le minam vei luatna hang ahih manin sia hi cih theih om sam lo hi.\nAhi zongin “Thu hoih mahmah dinga kisem ahih hangin no kiang ong tun ciangin a khasiathuai a lipkhaphuai a lunglenhuai nasep suak mawh hi” ci in maikhing ningniang sa in census makai khat in ong gen pen na ka sa mahmah hi. Midangte in Idol cih pen minthanna kipahtawina Pasian tung lungdam kohna, lungdam kipakna in a zat laitakin eimite in a kammal siksanin kitot kiselna in i neih lel tawh kibang ka sa hi\n3) Minam vai gam vai ah kipawlna tuamtuam le party tuamtuam a om ciangin khat le khat tha kipiak ding pen ahi ding mah ahi hi. Ahi zongin tua kipawlnate in minam le gam a kem a zun a huai ding hi a, minam in tua kipawlnate a pua lenlan ding hi zenzen lo hi. Minam pen a lutang le pumpi a, kipawlna pen khut le khete ahi hi. Tua gel a kizom hamtang ding ahi hi. Ahi zongin lu pumpi le khutlekhete i bulh khialh loh ding thupi mahmah ding hi. Tua bangin I bulhkhialh leh mi bang lo I suak dinga mi dangte ciamnuihna kisuak ding hi. Khat veivei lu pumpi khut le khe bulh khial thei zel lehang kilawm ka sa hi.\n4) Biakna lam le leitung lam ah pilna neite kiangah thu dong nuam loin thu I hilh nuam zaw pian sese hi. Amaute thupi sa loin sang kahkah in hai tektek I ci nuam zaw lai thei hi. Amaute thu genna le laigelhte khawng hoih tak simcian lo pi in puak bakbak in I dawng laklak nuam mahmah hi. Hih bangin a maute a pau ngam nawn lo dingin I bawl ziauziau hi. Amaute gam dai takin om dide uh a, a pau hang teng mah ciakciak paupau in atawpna ah a paupau teng a pil tawh kibang kik zezen hi. Hih zong tawm bek kiphuahhuai lo diam a ci nuam i hi hi.\n5) Kumpi nasem za nei ulian I neih sunsunte( pension khin te zong ) it bawl zahtak bawl thudotbawl ding sangin hawmthawh, nopneh, zahpih bawlna lam ah ki thutuak zaw lehang hang kilawm kasa hi. Mi tul 100 a nei company khat ah panmun sang ngah ding a thubaihloh mah bangin kumpi nasepna sungah zong panmun sang ngah ding hamsa zaw tham lai hi. Amaute in a panmun tawh kizui in thuneihna tampi nei uh a, a tawlngak khit uh ciangin zong nasepna tungtawn in a thu theihna uh kibehlap toto lai ahih manin manpha semsem uh ahih lam phawkkha lo hi lehang kilawm ka sa hi.\n6) 2015 kitel pi nungah ei le ei gualzo mahmah I kisa a, ahi zongin Chin State le Union level ah kumpi thuneihna a nei panmun taktak mun khat zong ngah kha lo I hih lam I kiphawk kha kei hi. Khua le tui sung phuahna le khantohna lam nasepnate ah zong ei le ei hampha kisa khop mahmah I hih hangin I ngah ding zah a kilawm bangin ngah kha het lo I hih lam phawk siam taktak lo hi lehang kilawm ka sa hi. A thuman a thudik pen cihna hi loin ngaihsutna I genna hi lel hi. Damdam in zom to zel ni. Liantuang\nPrevious: Suahtaakna ih zuunsiam tatak hiam – Can we really handle freedom?\nNext: Iran sungthu natheih loh nam 5 te ~ Pau Do Lian


url: =Kalaymyo AFTS - Sangzawh latmat piakna - Zomi Community Network - Your Network\nPosted by Zomi Center on March 6, 2013 at 12:30am\nKalaymyo, Thazin veeng a om ahi, Agape Faith Training Scool (AFTS) sang in a (5) veina lukhul nelkai piakna pen Feb.24, 2013 (Sunday) Pm.200 hunin Agape A.G biakinn ah lungkimhuaitakin nei uh hi. Tuatak ah kum khat course sangzo mi 23* bang pha uh hi. Buiah cih min lian hi lo a, sang zawhna Certificate/Letmat cih ding hi, ci-in Siapi'pa in gencian hi.\nZin mangpi pen Australia panin A.G makaipi'pa, Revd Travor Bucknell hi a, thangahhuai mahmah hi. Hih sangah Siapi pen Revd Kham Khen Tual (Th.M, Korea) ahi hi. Sangnaupangte zong Pasian' nasem sa leh a sem nuam lai vive hi uh a, picing thei, etlawm thei mahmah uh hi. Mipi zong biakinn dim phitphet mahin ki-uap a, pisuahsak tuam mahmah hi.\nKhualzinna leh vai tuamtuam tawh hong kizasak thei pah thei lo suak hi. Video zaih ka hih manin Video Photo automatic tawh a na kizaih tawm pawlkhat hong khak hi ing. Topa'n AFTS a thakin thupha ong piaksak ta hen.


url: =Adventist Thupuak Archives - Zomi Adventist Innkuan\nInnkuan sung Sumzeekzia Ding Zo Phualva Thupuak: Vol 10, Issue 02, Fevruary 2020 Ei leh Ei Dinzawhna Pahtaakhuai.— Mi’ tungah a kinga lo, suaktakna in phathuai mahmah hi. Nangma’ van puain, mite’ an neksaklohna in thumaan hi. Ei leh ei dinnopna in a picing, acingh tupna ahi hi. Kuhkalna le cilna in ciin ding zongsatna […]\nPIANGSAKPA LE NEBUCHADNEZZAR A Nung Thu—Nebuchadnezzar’ pa in Nabopolassar hi a, 626BC in Babylon pen gamlian khat in hong bawl hi. Ama sih ciangin a tapa Nubuchazezzar in 605BC in kumpi hong sem hi. Nebuchadnezzar in kumpi a sep zawh 604BC in Judah gam khuapi Jerusalem umcih a, kumpi Jehoiakim le Judah mite tampi salmat […]\nNULEPA LE TATE KIZOPNA Zo Phualva Thupuak Vol 09, Issue 08: Nulepate in Tate tawh Kinai un.—Nulepa pawlkhatte in atate uh theisiam hetlo in kithuahpih lo uh hi. Tate le nulepate kigamla uh hi. Tate thuaknate nulepa in theihpih in amaute sungah aom thute kaikhia zo uh hileh huzaapna hoih neizo ding uh hi. Nulepa te […]\nPAUL TANGTHU Zo Phualva Vol 09, Issue 07: Paul pen Roman Empire sungah min kidawkzo mi nuamsa innkuan khat sung-a piang ahi hi. Asia gam Turkey gamtaw Tarsus khuapi ah suak hi. Jewish minam thu-um Pharisees khauhpai mahmah bangkua sung pan khangkhia hi. Italy gampua Roman Empire sung a om Jews te pen Roman citizen […]\nZo Phualva Thupuak, August 2019\nFrance Gama Kikhelna Lianpi (French Revolution) French Revolution hun pen Pasi- an om lo cih hun hi-in, mihing- te in amau pilna amuan laitak uh ahi hi. Tua hunin French te in Re- publican Calendar/Revolutionary Cal- endar ci-in Calendar thak khat hong bawl uh hi. French-te in hih calendar thak kum 12 (1793 panin 1805) […]\nFrench Revolution hun pen Pasi- an om lo cih hun hi-in, mihing- te in amau pilna amuan laitak uh ahi hi. Tua hunin French te in Re- publican Calendar/Revolutionary Cal- endar ci-in Calendar thak khat hong bawl uh hi. French-te in hih calendar thak kum 12 (1793 panin 1805) sung zang uh hi. Tua Calendar […]\nGlobal Mission Late ~ VC Mang\nSia VC Mang le Siamah Awi Dimte in 1991 kum a a khum uh ahi a lawhcing mahmah leh mipi lungsim a la mahmah album ih ngai kik khawm ding hi.\nTHUKHAM TENG PALSATNA A gelh: Pr Daniel Nangno James in Thukham khempeuh azuipa in Thukham khat a palsat leh avek in mawh baang hi ci, James 2:10 Sinai mual tawzang ah bawngno lim a biak pen uh hehlua in amau te mawhna hang in Moses in Thukham gelhna suang pek 2 lei a denna pah hi. […]\nKum 9 a pha Braun pen London khuapi tawh kigamla lo khuano khat ah teng hi. Braun nu le pa in Pasian om cih zong a um selo te ahi uh hi. Himah leh, a nuntak sung khatvei beek biakinn a tun ding kilawmsa uh ahih manin akilawm puan silhsak in biakinn ah a paipih […]\nBanghangin Mawhna Om Kiphal Hiam? (part 1)\nZo Phualva Thupuak Volume 08, Issue 08 Banghangin Mawhna Om Kiphal Hiam? (part 1) Pasian in ki-itna hi. 1 John 4:16. A pianzia, a thukhaamte in a beisa hunah ki-itna vive ahih bangin hong pai lai ding hunte ah zongh hi den ding hi. “Saangpenpa omna in a tawntungin kipa, kikheel ngeilo hi.” Ama sungah […]


url: =Condom ih muang takpi ngam diam? ~ Zomi Quavadis :: ZOMI DAILY\nCondom ih muang takpi ngam diam? ~ Zomi Quavadis\nposted on 13 September 2014 at 6:31 pm Lomkholna: Article, ZomiQuavadis\nDr. David Delvin (GP and Family Planning instructing doctor) in hih thu tawh kisai hibang in na gen hi. “Condom a bawlkhia companyte thugen pen a tamzaw up ding hi lo hi. Condom bit sitset siangtho taka zatna hangin numei 100 ah 92 in nau nei lo uh a, adang 8te’n naupaai veve uh hi. Pawlkhat in theilopi in a bitlopi zang thei uh a, pasal pawlkhatte leuleu in a man kuan ciangin thuah pan zanzan uh hi. Sai pan na lei Condom or a kihawm khia Condom pen et ziau in bit maw bit lo kithei zo lo hi.\nTua ahihmanin Condom pen nauneih dalna ding leh natna tawh kipelhna dingin kingakna cingtaak taktak hi lo a, mihingte a hun zuiin ih kideek siam ding thupi pen zaw hi” ci hi. Hih Doctor pa thugen tungtawn in Condom in numei pasal omkhopna pan a kingah thei natna lauhuai namkimte dal zo taktak lo a, nauneih zong dalzo taktak lo cihna hi. Na zat sawm teitei leh Expiry date en masa inla, na hon ciangin na ha tawh a bawm petkeek ken. Na khut mah tawh hong lecin kikeek/vang lo zaw deuh ding hi.\nTuhun ciangin numei leh pasal zat ding Condom kibawl ta hi. Pasalte zat Condom pen bang hunin hong kibawl khia hiam cih a tangthu tomcik en zual dih ni. Khangluithu akante’ genna panin 15,000 B.C hunlai pek a suanghawm sunga milim kisuaite tung panin Condom ahih lian loh hangin pasalte zahmawh tuamna bawm na om khin hi cih mukhia uh a, ahizongin bang dingin tua bawm pen na zangh uh hiam cih kithei zo lo ahihman in a etlawmsakna hilel in teh cih tawh thukhupna na bawl uh hi. Minam upa mahmah ahi Egypt, Greece leh India te khanglui tangthu kigelhna laibu sungah bel mun tampi ah zahmawh tuamna bawm kizatna thu muh ding om hi. Ahizongin nauneih dalna dingin a zang masa pen hiding a kiummawhte pen Japan te na hi gige uh hi.\nAmau zat hun laiin tulaitak a kizanghte dan hih tuak lo hi. Ganhingki tawh a kibawl sitset bawm hoih mahmah ahihi. Nitumna lam gamte laibu sung leuleu ah Rome mite’n Condom pen nauneih dalna dingin na zang masa pen uh hi ciin kiciamteh hi. 15th leh 16th centuries hun sungin Europe gamah natna nam khat Syphilis hong kizelh ciangin kidalna dingin Condom na zangh uh hi. 20th centuries sung leuleu ciangin nauneih dalna ding ngimna bek tawh Condom hong kizang in, galpi nihna hun sungin galkapte lakah kihawm khia ziahziah ta hi.\n1960 kum akipan nau khamna zatang hong kibawl khia ahihman in Condom a zangh hong tawm ta uh hi. Ahizongin 1980 kum ciangin natna lauhuai nono HIV/AIDS cihte hong tam semsem ciangin Condom pen nauneih dalna ding bek hi lo in natna tuamtuam pan kidalna dingin tuni ciang dong hong kizangh to suak ta hi. A tunga ih gensa om mah bangin Condom zatna hangin natna tawh 100% kipelh thei tuan lo a, nau zong 100% kidal zo tuan lo hi.\nCondom pen hoihnapi a siatna tamzaw hi. Nupa kaal ah ki muanmawhna piangsak hi. Bang hang hiam cileh bangzah takin midang tawh om khawm taleh a tamzaw in nau nei lo uh hi. Nupa omkhopna zong a nopzah dingin nuam zo lo hi. Tuhun ciangin Condom zat ding hi ci-in mi khempeuh kihanthawn uh hi. Tua banga kihanthotna pen ganhing bangin numei pasal om khom mang gawp lel dinga kihanthotna hi lel hi. Condom om kei leh tulai khangno te hihzah takin sia lo ding uh hi. Nupa kaal kihing khenna zong hizah in tam lo ding hi. Pasian thu tawh zong kilehbulh hi. Tulai piangthakte pau leh “Pasian in laisiangtho sungah Condom na zangh un ci lo hi”.\nGennop bulpi pen a tunga ih gensa teng banah: Condom zat kul liang dingin na pumpi uk lah ding na hiam? Condom zangh lianga numei pasal mawhna na bawl pen mawhna lianzaw suak ding hi. Condom tawh nau a dalzo dingin kingaihsun ken, bang hang hiam cileh mihing abawl Pasian hi a, aman piangsak nuam peuh leh na Condom in kham zo tuan lo ding hi. Pasian zahtaak in, amah muangin a hoih in gamta peuh lecin Condom na muanna hong bei lel ding hi. (kikum toto lai ni). Francis Lamthang(Zomi Quavadis)\nPrevious: ZYA Weekly News :: 22 August 2014\nNext: ZYA Weekly News :: 29 August 2014\nHoih veve ~ Tdkhen


url: =Tamu Sizaang or Northern Siyin ~ Thu Tatuam (Siyin News)\nTamu Sizaang or Northern Siyin\nSaturday, May 20, 2017 Sizaang Thu 1 comment\nKawlngam kumhpi ii hongchepte bangh hi le Kawlngam sung Sizaang/ Siyin sia 18,000 pha tu hi.\nStatistic tak aa vawtna Myanmar Immigration nei tu ahihang, keima ii up thu sia Sizaang population tul kul nai tu hi.\nSuapui Vaipheite le eisia Karen te bangh in Kawlngam Kumhpi in hong ciamte dan hi. Karen te zongh "Per Ploan Poe or Ploan in Poe Karen le Pwa Ka Nyaw or Kanyaw in Sgaw Karen" ci dan in om hi.\nTamu aa suapui Vaiphei kimangil in Khaikam Town sung ateng bekma Sizaang ci in khial tatak aa, asa pawl om hi.\nNorthern Sizaang ii NRC (National Registration Card) sungah Sizaang kici sitset hi. ( စီယမ္ (Sizaang) ci aa, nidang lai sia laimal ngawm စီးယင္း ( Siyin) aci tam zaw)\nSizaang le Vaiphei Innkuan khat hi na thu asim nuamte in: http://biakmuanchiljaang.blogspot.com/2012/10/who-are-chijaang-people.html\nibu siti aisya May 21, 2017 at 3:16 PM


url: =Former President of Myanmar Union Mission passed away ~ MUC\nFormer President of Myanmar Union Mission passed away\nAdmin 1:54:00 AM Articles\nPr. Tin Tun pen athupi mahmah makai pi khat ahihman in hibangin ong nusiatna hangin ih dah mahmah hi. Amah pen thunget hat in thugen siam mahmah hi khat ahi hi. Tuaban ah Kawlgam SDA ih buai ci lai in President sem hi a dih mun thupi mahmah alet laitak suak hi.\nPawlpi sungah Conference vai ong kipat ma in Union kitelna om a Pr. Kenneth in Upper Myanmar ah President ong ngah hi. Pawlpi mite in Pa Lian(Pum Za Lian) in ATI leh ih sang nengnengte ong suksiat ding dah ahihman in Yangon ah Pr. Kenneth pen biakinn mailim nuai ah hopih in Pr. Pa in Kei sang susia dingin ong pai hikeng ci hi. Ahizongin, Upper Myanmar ah mipi te ong buai semsem a February, 2001 cianigin Union pan in ATI phiatding ong vote uh hi.\nTua bangteng tawh kiso ngeingaita ahihman in Union President asem Pr. Tin Tun in conference te pen “Cancerous disease” te bangin ong gen a “must be cut off in time” ci in adam theilo natna ci in ong gen dikdek ahi hi. Tua bangteng tawh ong hitoto in amah ong damlo ahihman in ong dawp a Ama zalaih dingin Pr. Muller Kyaw ongkahto hi. Ahizong amah in zong asawtlo in Pension la a ama mun pen Pr. Memory Tun in luah to leuleu hi. Cihnopna ah Ih siapa Pr. TinTun I dinmun pen athupi mahmah hi a aman ong deihsak hileh buaina om hetlo ding hi ci ong phawksak vengvang hi.\nPasian in anusiat ainnkuanpihte leh amah a it pawlpi mikhempeuh thupha ongpia in a ki-it semsem, a kipum khat semsem leh nitawpni adingin akikhol semsem theiding thupha ong pia ta hen, Amen!


url: =Tulaai Leitung Thuthang Tuamtuam Updates July 20, 2014 :: ZOMI DAILY\nposted on 21 July 2014 at 9:38 am Lomkholna: Khawmpau, Myanmar, News, World, Zomi\n· Zomi lasiam mahmah Pasian leh minam a it mahmah Sianu Cing San, Idol Paalnu leh Nashville Agape Mission Church khangno te July 20 Sunday ni ZMBC Bowling Green ah zingsang kikhop hun ah Lasak na ongnei uha, Rev TL Mungbawi in hanthotna ongnei in Zomi Kikhawm kheempeuh in tha kingah mahmah hi. Video nitaak lamciang You Tube pan kongkhah khia ding hi.\n· Israel te in Gaza leilamtawh asimna uh zomtoto uha, July 19 zan in Israel gam ten Hamas tawh kidona ah atamsihsuah peen uha akiciamteh Israel gaalkaap 13 sihsuah uhhi. Hamas ten July 20, 2014 ni Israel gaalkaap pawlkhat kahingmat uh ci in taangko uha, ahizong Israel ten kiciannaaikei ci uhhi. Tuni ciangciang Palestine lam misi July 19 ni bekbek in 87 si in avek in misi 425 phata in 3,000 liamta uhhi. July 19 ni a Palestine lam misi 87 te ahihleh mulkim huaitak in lampi tung ah kipah timtembek hi. Israel lamte ahihleh mipi 3 leh gaalkaap 15 akigawm in 18 sita uhhi. Israel Prime Minister Benjamin Natanyahu in hangsantak a gaaldona zoptoh ding in July 20, 2014 ni in thupia hi.\n· Typhoon huihpi leh guahpi kithuah in July 19 ni zan in nasiatak in China gam khanglam ahi Guangxi kuam teng nawkawp a, mi 17 si in p awlkhat mangthang hi. July 21 niciang nasiatak in Veitnam gamsung nawk leuleu ding in khuahun siamte in genkhia uhhi. Nungkaal sung Philippine gamsung nawkgawp a mi 94 si uhhi.\n· Nigeria gam nitumna lam a om Damboa khuapi sung Boko Haram migilote in July 20, 2014 ni in banhaal in busim gawp uh ahihman in tulian in misi 18 kimukhia a khuapi alangbang kangtum phial ahihman 18 sangtam zawtham siding hi ci in Kumpi thunei te in taangkokhia uhhi. HIh Boko Haram migilo te in nungkum in mi 1,000 bangthatlum uha, tukum sangnaupang 200 vaal amatcip ban uh ah mi 500 vaalthatlum ta uhhi.\n· Kachin gaalkaap KIO te phualpi ahi Laaizaa khuapi ah July 24-26 sung Mualtungmi thautawi makaaiteng kawlkumpi ngianvaat ziading kikumding in Mualtungmi makaai kheempeuh July 20, 2014 ni in Laaizaa tungkim phialta uha, Mipawlkhat te genna ah ZIA zong kithawithawi ta ci uhhi.\n· Nung Thursday ni July 17 ni a kikaap khia Malaysia Vanleeng tung atuang misi te luanghawm 196 te leh avantuamtuam te uh ban ah Vanleeng taangthukeem Black Box nangawn Ukrain gamdo Russia te mizatte in meileengtung ah guang in nawnkhia mang uh ahihman Netherland PM Mark Rutte leh US Secretary of State John Kerry te in hibang gamtat mahmah kilawmlo lua ban Russia ten nawhtak a vaaikhat ahawmkuulding in MR Putin thupia uhhi. Tuaban ah Ukraine thukante in Russia thukante leh Russia deih tapongte kihosim in Blackbox kuama kiang apiakkhiatlohding akihona te uh khahkhia uhhi.\n· UN Security Council te in July 20, 2014 ni in New York UN zumpi ah Israel leh Palestinian kikaal mitam silua mahmahta ahihman in bangci bang in khending cih thukin kikupkhopna neiding ci in taangkokhia uhhi.\nPrevious: The 65th Annual UN DPI/ NGO Conference kah ding sapna (ZIUSA)\nNext: Dorcus Cingsan, Idol Paalnu & Rev TL Mungbawi te Pasian minphatna Video


url: =India Supreme Court in Film Screening ma in India gam lapi sak saknading thupia ~ TK Lian :: ZOMI DAILY\nIndia Supreme Court in Film Screening ma in India gam lapi sak saknading thupia ~ TK Lian\nposted on 1 December 2016 at 8:43 pm Lomkholna: India, News, Thangkhanlian, World\nDec. 1, 2016: India gam-a thukenna sangpen Supreme Court in India gam sunga Cinema hall khempeuh-ah film a kisuaksak ma-in gam lapi (National Anthem) a kiza dingin khah khia (play) gige dingin thusuah bawl ta miau mawk hi.\nHih thusuah pen Supreme Court in zan in na tangko khia a, India gam sunga cinema hall khempeuh-ah film a suah ding tengin National Anthem play ding cih a pulak bek tawh hun sa loin cinema hall screen a gambup laan (national flag) khai ding leh national anthem a kisaksak hun sung ten mipi ten zahtakna lahna dingin ding (stand) kim tek dingin thupiakna tangko giap mawk hi.\nTua bek hilo in gambup laan pen mi kim-in a muh theihna munah a kikhaina ding leh laan pen a kilawm lo-a zat loh dingin thusuaksak beh lai sawnsawn hi. Supreme Court in hih a thusuahsak pen Central Government theihpihna leh thukimpihna hi a, gam bupah hih thu a kitheih theihna dingin nipi kal khat sungin hih thupiak pen Print Media leh Electronic media zanga tangko khiat dingin Supreme Court in thuzasak lai hi.\n#Behlapna: US Supreme Court in zong neih kibangte kiteentheihna ding a phal manin thukhente/sitnite veng lo pian uh ai tam i cih nuam pian leh Indiate’ Supreme Court zong na veng pha lo hih tuak a, hoh USte lawh ai tam cih huai phial hi.\nRelated: Kawlgam lasiam minthang Lay Phyu in lathak hawmkhia ding ~ ZD\nCik ciangin Supreme Court in bawngsa nek theih nawn lo ding, Hindu biakna bek zuih ding, biakinn ah national anthem sak ding, national flag khai ding, Bharat Mata Ki Jai ci-a ot ding hi ong ci zen tam maw :'(\nPrevious: China in gamdang galphual kibawlbeh loding hi ci ~ TK Lian\nNext: A Kawm Zeisu (Jesus The Borrrower) ~ Khaineu Hatlang\nZomi Lasiam Tua Tuang sihgalna Malaysia ahzong ki piathei\nKawlgam Kumpi Ding Vai\nKa Ta aw nong it taktak hiam?


url: =Thuthak tomkim cing April 9, 2014\nA. Khuapi huih in, Phunom sangpi mut seem siaa dikdek\nTuzan khuapi guahzu nuam in huih pi nung a Zogam Phunom khua tansawn siam sinna sang inn atung teng leemkhia niknek ahihi. Sang inn tung teng huih pi mut seem leem khin a, Sang inn nuai a, Sia Ngin Za Khup te inntung deng met peek suk ahihi. Pasian thupha tawh Sia Ngin Za Khup te innkuan mimal liam leh bai tuak lo ahihi. Ahi zong inn kisia niknek ahihi. Phunom pan siamsin akhang khia gampua sum zong te panpih naleh Kumpi lam pan panpihna bek ngak in ki om ahihi. Sang hong kik ma hun in Phunom siamsin nasang a din zokik ding khua mite in lam etna nei laitak ahihi.\nB. A (66)kumcin Laipian Laisang kikhop pi kipan ta\nZogam leipan piang Leitung biakna nam sung ah anunung pen Laipian biakna Laisang kikhop pi a (66) kumcin Laisang kikhop pi Muizawl khua thak ah tuni pan ki pan Upa (delegate) te tung kholta uh ahihi. Pasian paaina sang innthak honna leh Gun ngal Laipian khawk zum thak hon na zong nei ding uh ahihi. Thubulphuh ding in M:35-1 Pasian kammal , Ka thusiangtho zuihna te hang in Leitung leh Vantung ah nop sakna thupha na ngah ding uh hi. cih thubul phuh ding uh ahihi. Muizawl khua thak ah Laipian biakna thuzui pawlpi leh RC pawlpi bek om uh a, vai khempeuh ah anih tuak un vai kidinpih tuak in kihuh den uh ahihi cih kiza hi.\nC. Yangon ah Kawl tuibuah hunsung Kiven hutna mi5000 kizang ding\nYangon ah Kawlmi nam kumkhen hun sung in buaina tuamtuam om thei zel ahih man in kiven hutna ding palik mi 5000 zang ding uh ahihi. Tui kibuah na liimsung ah puan kilaihna simloh adang inn dei nono te kikham khinzo ahihi. Molh tum, Tem, Suangtum cihbang leh Tui namsia, Tuikhal tui cih te akizat leh thukhun omsa bang in kimong mat phot ding cih thukhun bawl khin zo ahihi.\nD. Boxer Aung Hla N Sang leh Mahmout Salama kitum baih ding\nKachin minam Kawlgam tualsuak US gammi Aung Hla N Sang leh Leitung ah aminthang Egypt khut tum tup siampa Mahmout Salama te, hong tung ding May kha 2-5 sung Philipine gam Maninala khuapi ah paa le paa, tal le tal kithong velvel ding in kiciamna la zo uh ahihi. Aung Hla N Sang pen Crazy team pan kuan khia ding a, Mahmout Salama pen Egpytian Top Team pan in kuan kia ding ahihi. Agih na uh kikim tuak uh a, 83.9 kg ahi tuak uh hi.\nE. Zogam sung omte bek Zomi lo' Mun tuamtuam omte zong Zomi ki hita\nMongolia gampan ki lal suksuk Kawlgam lut suksuk zanglei ah kiteng suksuk a, gal leh sa lau in ataitai te ihihi. Zang gam leipan galtai ding kipat kikna camp khat kiphual sat na Yayu khua ah ki khawl khawm liliai te ihihi. Kham gam ah lutto ding galtai ding in mi khol a, tua lai pan in Kham gam lut to ihihi. Tua mun pen tuhun in Khampat , Kham kipatna kahto ding kipatna khua suak ahihi. Pianna pu min Zo kici asuan atute atate om na mun Zogam kici Zosuan tute tate Zomi i kici hi. Zogam pan a khang khia mi khempeuh in abawlsa na te Pu Zo min kitap aa, Zotu, Zohei, Zothau Zola, Zogam , Zoheisa cihbang in min akivawh nazat te in ganhing ahilo mihing te bawl nate leh vante hi ahih man in tua van bawl khia Zo min lawhna van nei mi eite minam in Zomi nam i kicihi. Tua man in Zogam sung omte bek Zomi kihi nawn lo in Leitung muntuamtuam ah zong Zomi i om khia ta hi.\nF.Leitung ah alamdang mahmah Japan te Kanamara Matsuri pawipi\nJapan gam ah April kha sung in Phuitong paak kipan in tua hunsung in leitung minam tuamtuam in aneih loh alamdang mahmah tonunzou khat nei uh ahihi. Tua Tonunzou pen Japan pau in Kanamara Matsuri cih ahihi. Hih pawi ( Tonunzou) hunsim in Pasal te van neih sunsun leitung mikhempeuh kipatna ci in lamdung ah lamziahziah uh a, Japan numei te bang in liim kilak pih ziahziah uh ahihi. Aliim tawh a munuam te ading in thu theihna peuh in youtube ah Kanamara Matsuri tawh hoihtak ki en thei miaumiau ahihi.


url: =Singapore Bus tungah pasal khatin zun athaklaitak Video kizaih in hehmahmah :: ZOMI DAILY\nposted on 19 September 2017 at 9:08 pm Lomkholna: News, Sawltak, Singapore, World\nSingapore khuasung kikawmna Public Transportatio Bus tungah pasal khatin zun athak laitak, adang Passenger khatin mukha in Video zaihkha citciat hi. Zanni September 18 nitaklam in Bus No. 28 tungah thupiang ahihi.\nTua Bus pen Toa Payoh Bus Interchange lam zuanin apai laitak hi a, nitak 7pm hunpawl cihi. Video azaihkhapa genna ah tuapa pen Plastic Bag cihkhat, tuithawl cihkhatlah zanglo in, mawtaw tutna akiukhat ah zunthaziaumawk ahih manin, azun pen Bus sualtung ah kivung keukau cihi.\nVideo akizaihlam atheih ciangin hehmahmah a, phunnamnam in, Camare zaihpa tawngphei, ngikpheigawp hi. Camera zaihpa pen vaugawp in, hehmahmah a, napaang hongbeng ning ci’n kammal hoihlo tampi tawh tawnggawp cihi.\nVideo: Man pees on bus, wants to smack commuter’s face for taking video\nTuabek thamlo, agei a Kawllukhu “Umbrella” khat tawi in, satsawm cihi. Ahi zongin tua Video zaihpa’n hihbang gamtatna pen kilawm salo ahih manin, tua Video phiatnuamlo, Delete nuamlo in, mipi muhding leh tuabang agamtatsawm te akidop theih nadingin Stomp te kiangah puakpah hi. Gamtatna khempeuh hongki musim khinkhianthei cih phawkdet huai a, ahoihlo gamtatsawm lohding thupi hi. Sawltak #zomidaily\nPrevious: Zogam thuthang: Laitui, Tonzang, Hakha, Khampat, Tamu\nNext: ZOMKA Zogam Thuthang: Chin State ah khuapi 2 kibehlap & thutuamtuam\nInterview: Lasiam Nuamlek tawh holimna (Dogal Nahih Sese)\nIndia, Mumbai ah inn kicim in mi 8 in sihlawh, adangzong tampi liam


url: =A Pha Lungkimna ~ Khat Thang :: ZOMI DAILY\nposted on 24 November 2014 at 11:18 pm Lomkholna: Article, Khatthang\nA Pha Lungkimna\nKumpi Inn sung thu dotpupi le Kumpipa tapa ni khat khual hong zin khawm uh hi. Lui tui lung sialsial khat hong tuak uh-a, lui gei-ah suangpi tung khat-a kikoih puannak kiphop lipliap khat le puanten lui sim aom mu uh ahih manin mi zawng sim tham tui bual-a kisil khat om hi cih thei uh hi.\nKumpipa tapa in, thudotpu kiang ah “Sia aw, hih puante mun khat ah sel sak ni-in, ei hih sawlbawk pang khat ah bu-in, en sim leng! kisil mipa lui nawl hong pai ciang, a puante hong zong keii ding-a tua gal-et le hang nuih zak huai mahmah khat hi ding hi” ci-in kuppih hi. Thu dotpupi in a hih leh, “Kumpi’ tapa aw, mi khat dahna, sinkhamna tuak-a aom en-in nuih zak huai sa-a, lungkimna pen mi pil, mi thupite gamtat zia hi lo hi. Na lungkim nop takpi leh hi bangin hih in ci-in;”\nThudotpu in, a ip sung pan kham dangka tang nih la-in, kumpipa tapa kiangah “hih kham dangka tangte tui bualpa puan-ip veiletak sungah tang khat tuak va koih sim in” ci-in sawl hi. Kumpipa tapa in zong a siapa thu mangin dangka tangte va koih sim hi. Tua khit ciangin a nihun sawlbawk pang panin en sim khinkhianuh hi.\nA sawt lo-in, mi zawng kisilpa lui sung panin hong pai khia-in a puanten hong teng hi. A puan hong silh leh, a gik pian lillel bang khat om sa a hih manin, a puan ip sung hong sawk leh kham dangka tang hong mu petpet hi. Mi zawng pa zong lamdang sa lua, um zo lo phial a hih manin, dangka tang en phapha, zut zel, a ha tawh bang pet mai phial in, lungdam lua-in kipei keii hi.\nA puan angkilhte hong kilh kawmkawmin a ip lang khat hong sawk leuleu leh kham dangka tang khat na om leuleu hi. Mi zawngpa zong lungdamna khitui tawh tua munah hong khukdin-in, “Aw kei hong it-a hong huh, hong siam Pasiante aw, Ka Inn ah cidam lo, lupmun ngak-a om ka Nu nong kepsakna uh ahi hi. An nek ding neih lo ka hih manun tha zawm-a om ka sanggamnu zong tu-in hong gupkhiat sak na hi uh hi” ci-in biakpiakna khat a neih khitteh lungdam takin Inn lam a zuan hi.\nHi bang thu piangteng a en sim khinkhian kumpipa tapa ahih leh a khitui hong tak keuhkeuh ta hi. Thudotpupi ahih leh lungdam maitai in hong om hi. Kumpipa tapa in “Sia aw, tu ni-in ka khantawn ka mangngilh ngei loh ding thu manpha mahmah nong hilh hi” ci-in lungdam a ko hi.\nThudotpupi in zong “Kumpipa tapa aw, mite lungkhamna, buaina khat peuh guan se a, tua tungtawn-a kingah lungkimna sangin, mite lungdamna ding gel sak, hawm sakna pan a hong piang lungkimna pen thumaan thutak lungdam, lungtaina hipan hi. Hi thu ciamteh tawntungin ci-in a khualzinna uh a zom-uh hi.\nHih tangthu in eite bang thu hong hilh cih laisim mimal khat ciat in ngaihsutna nei kim dingin lamen hi hang. Lungdam zel ei!\nPrevious: Suu Kyi President aseptheihloh nading in akigawt hilo ci\nNext: Job announcements ~ Rural Development Agency\nDawi Gilo Kizo Sak Kei In ~ Khat Thang


url: =Written by Administrator\tSunday, 23 October 2011 22:08 ZNC President in Zomi bup Hopihna.\nOctober 24 ni teh ZNC kum 23 ong cingta in mihing hi leh khang khat hi ta hi. Tu-ni dong ong kalsuanpih i biak Topa Pasian min phat ing. Sum-le-pai thagui thatang le thungetna tawh ong panpih khempeuhte lungdamna ong ko ing. Kum 23 sung kalsuanna ah Zomi min le Pasian min daisakna om lo hi ci ung. Minam tawisang zo taktak hiam cihna ngaihsun kha uh hiam? Ko muhna ah US, EU, UK, UNO le gam thupiten Zomi cih minam min ong thei mahmah ta in um ung. Ahi thei zah in I minnam vaipuakte na gengen ung.\nHih kum 23 sungah na lianpi a kisepzawhloh hang, khangno Manglai sin nuamte adingin ZNC min tawh American Center, British Council te ah Scholarship kingahin a kah sa le a kah lai mi 100 kim bang pha ta hi. Pawl khatte gamdang tung khin zo ta uh hi. A hanciamte English a kilawmciang siam uh hi. Tua Zomi sangnaupangte i minam mindaisak kuamah om nailo hi.\n1999 kum in ZNC, NLD, SNLD, ALD, MNDF, kipawl in CRPP kiphuankhia in galkap kumpi kilinglawngsak zo mahmah hi. Tua manin zong gam tuamtuam le Kawlgam sung naiganzi kinte in Zomi cih ong tel mahmah uhi. Tua ban ah ZNC kum 22 cinna pawi 2010 kum in Kalay Myo ah kibawl in Panglong nihvei sapkikna kitangko khia hi. Gam sung gam pua Democracy deih khempeuhte in hong thukim pih uhi. ASSK in zong letmat thu in hong thukimpih a a laiteng amah ki-ap hi.Zomi te in Kawlgam bup linglawngsak zo mahmah hi hang.\nZNC pen a semsemte a bek hi kha lo in Zomi it ing a ci khempeuhte adding hi. ZNC ngimnate ko khangin tangtun’ zo nailo kha ding hi mah ta leh khangnote in ong zop ding uh thupi hi. Ko a semsemte kicinna om zolo hi tasemah leh a mi hong en kei un la, policy na en un. Kei mimal hamphatna zong hi leng lampi tampi om hi. Ahih hang sawt kimanglo ding a, I minam te ading in khang sawtpi zat theih ding ci in ZNC mah apom tentan hi ing.\nKawlgam kumpi dawi tawh kau tawh thagum hat suan tawh, a suangte khut nuai ah hamsatna tampi om hi. Kei bang nuntakna hamsat kawmkal in mat le hen thuak in innkuanpih na ngawn in hong nusia hi. Sih theihnading ciang natna hangtawh zato thumvei bang lum ing. Ahih hang ka sih theih nailohna pen Pasian in i minam ading hong deihna khat om lai ahi tam ci in ngaihsun ing. Gimna tawlna te pen thuak ding cih theih sa a ka sep ahih manin ka lungkim mahmah veve hi. Pasian in zong minam ading nasep pen ama nasem khat mah in hong ngaihsun dingin lamen ing.\nLeitung thu, Vantung thu khempeuh Pasian theihloh a piang khatzong omlo ahih manin i minam thu nasepna ah Pasian deihna tawh kizui in Pasian bulphuh a sep ding ka deihna bulpi hi. I minam min zong Pasian’ nasemte phuah hi-a, Pasian tungah Honpa Jesuh min tawh a kip tawntung dinga ki-ap min ahih manin sepna khempeuh daupai hi cih thu ong ko ing.\nPu Chin Sian Thang\nLast Updated ( Tuesday, 25 October 2011 04:15 )\nStatement of Condolence -Pu Do Pau, Vice President of Zomi National Congress Zomi Nam Ni\nZNC Kum 23 cinna pan thu suah\nZNC maban ding kikupna | November 28, 2011\nWe have 8 guests online\tTamvei Kisim Penpen


url: =Tongsan Media Group pan Dahpihna Thupuak\nZomi (Tedim kampau) te' ading Laisiang tho hong letkhiatsak masapa Rev. Dr. Kam Khaw Thang,(Kum 90), B.Th, D.D.,(The first Tedim Bible translator),in Shewgondai Specialist Clinic,Yangon khuapi pan March 30,2017 nitak lam (8:20 PM) hunin tawntung mun hong zuat san ta ahih manin, Zomite' Thukizaktuahna " Tongsan Media Group Inc" pan Dahpihna i pulak hi.\nSiapipa luanghawm pen Yangon khuapi, Sanchaung Tsp., a om ama kikhopna pawlpi ahi Chin Baptist Church (CBC) biakinn ah March 31,2017 (10:00 Am) hunin Zomi khempeuh in pahtawina l khakna hun bawlpih uh a, hun man khit phetin Tedim Baptist Convention (TBC) i ngetna le ama lunggulhna omsa bangin, Zogam-Tedim khuapi ah a luang hawm kipuato pah a, Tedim khuapi a om Sangmang huang sungah akibawlsa amaa Han innpi ah Zomi bupin thupitak vuiina nei ding cih Rev. Vung Suan Mung (General Secretray of TBC) tung pan kizasawn hi.\nSia Thang pen Zomi Pasian nasemte sungah thumanna,cihtakna,hangsanna, thukhualna le itna cihte ah abeisa hun le mai lam dongah kua mah i batzawh ding ahi lo Pasian thupha piak ngiat ahi hi. Amah (Sia Thang)a om nawn loh hangin, Zomibup in a ma' hong bawlsak Tedim Lai siangtho i zat lai teng Rev. Dr. Kam Khaw Thang a si ngeilo ding ahihna phawk kawmin, Tongsan Media Group Inc. pan pahtawina le zahtakna lianpi i pulak phapha hi.\nRev. Dr. Kam Khaw Thang i Tangthu (Biography):\nRev. Kam Khaw Thang pen Tuithang khua mi Pu Sim Tung Nung leh Pi Ciin Za Dim te' sung pan October 17, 1927 ni-in Tedim gamhuam Tuithang khua ah suak hi. Tua hun lai in Tuithang khua ah sang om nailo ahih man in Tonzang ah 1937-1941 dong sangkah hi. 1946 kum in tan (6) zo a, 1947 ciangin tan (7) kah ding kimlai apa' leh Rev. Vial Nang i deihsakna tawh sangkah khawl in, Laisiangtho sang Rev.F.O Nel Son tonu sangah 1947-1950 sung kah hi.\n1952 kum ciangin Tedim pan Kam Khaw Thang Hakha pan Lun Cung Nung leh Falam pan Lal Hnin te kiteel in, Insein ah Special Course kah ding acih pen Special course hilo-in Regular course kahsak in alawm dang te in sangkah zom zolo-in khawl uh a, Kam Khaw Thang bekin sangkah zom suak in 1956 kumin a tuam vilvel in B.Th degree kipia hi. March 19, 1957 ciangin Tedim Baptist Association (TBA) General Secretary semin, kum (2) sung GS a sep sungin Tedim Labu nihvei hong puah hi. 1960 kum ciangin Myanmar Bible Society te sehna tawh kizui-in Zolai Laisiangtho tei hong kipan a, Late, Isaiah, Piancil cih bangin hong sem toto hi. Thuciam lui (OT) pen 1976 kum in zo a, Thuciam thak (NT) pen 1983 kumin zo leuleu hi.\nA nu leh pate Tapidaw innkuan pan khangkhia hi a, Tonzang ah sangkah in a om sung Dec.15,1939 kum in Rev. Vial Nang in Tonzang gam Kongpi lui ah tuiphum hi. Frebuary 17,1959 kum TBA kumcin ki khoppi a (12) veina Phaiza khua pan in Siampi za (Ordination) kipia hi. Pasian nasep leh lai lam nasep thuah in nasem toto a, 1980 kum ciangin Zomi Christian Literature Society (ZCLS) hong piangkhia in, tua laiah 1984 pan lai nasep semto suak leuleu hi. Sangmang te nungzui-in Tedim kiim teng ah Gospel pai kawikawi a, mangkam leh manglai siam ahih man in Sangmang te kampau phen sak hi. Laibu zong nam (5) bang thoh khin ta hi. Zogam bek hi lo khamtung gambuppi Tuiphum Pawlpi te thudotpi muanhuai khat hong suak hi.\n1999 kum ciangin ama nasep na leh service tungtawn in thupi leh minam pawlpi ading a kipiakkhiatna le asepnate pahtawina in Yangon Evangical Bible Seminar (EBS) sangte in Doctor of Divinity (D.D) degree pia uh hi. Tuni ciang Zomi Pasian nasem Siate sungah akum tam pen khat hi-in Pasian nasepnate zong ahih theih zah in mapang lai hi. Yangon (TBC-Y) pawlpi ah member in om a, kum 2010 in a zi S/M Niang Khan Ciin in nusia hi. A zi nuasiat hangin, atate in kem in tulaitak Yangon khuapi ah teng hi. A zi tawh Pasian thupha tapa 4 l4 tanu 2 nei hi. A tapa Ubel Nung Khan Kham kum 1990 in Thailand Bangkok ah Electric mei hangin hong nusia khin hi. Pasian nasep sungin Tuiphum mimal (1235) tuiphum a, Nupa kop kiteensak (letthat) kop (41) teng sak hi.\n- Tedim gam (TBA) Siate' Kipawlna Laibu (2004)\n- Zogam Tuiphum Pawlpi tangthu (1999), Kam Khaw Thang gelh.\n- Khamtung gam sangmang masa pen Dr.Carson tangthu bu (2003), Kam Thaw Thang gelh.\nTONGSAN MEDIA GROUP INC.


url: =ZIUSA pan Lungdambawl leh Kumthak Thuphapuak :: ZOMI DAILY\nposted on 24 December 2014 at 1:37 am Lomkholna: Christmas, News, ZIUSA\nLungdambawl leh Kumthak Thuphapuak\nDear it le ngaih, tuipi galkai,\nIh damkim hiam maw! ci-in Zomi Innkuan USA kipawlna pan hong muak ungh.\nKhua zong hong damta, US gam mun pawl khatbang ah vuuk kia zihziahta-aa, singkung lopate leh leitung mihingte in ii khuahun pen lungdambawl hunnuam leh kumthak in ciamteh in adawn/muak ding-in, amunmun aciangciang ah kiging ziahziah hi. Ei tuipi galkai Zomite tawh a kibangin Zogam ahzong ii mipih sapihte in lungdambawl leh kumthak adawn dingin kisa khengkhang ding hi cih ii thei hi.\nKhaileh guai, ei tupi galkai Zomite e, hibang hunnuam, lungdambawl leh kumthak hunpha a muak ding, a zang thei dingin ih kiging hiam? Kum khat sung nisim nuntakna ding in nasep silbawlna tawh ii buai mahmah na pan hunnuam khat ngah zawhna ding kisaan dihni. Zosuan Zomite khempeuh in kilemna, kikhualna, kipumkhatna leh lungdamna thute lungngai khawmin kilemna kumpipa muakkhawm dihni.\nHibang hun sung ah, adiakdiak in, ei Zomite hong domsang leh thu-um Khazih mite’ ading a lungdam huaibel thu ahi kilemna kumpi Topa Zeisu hong suah Lungdambawl leh kumlui nuamtak mangpha khak-aa, anuam kumthak adawn thei ziahziah ding-in, ih biak a nungta Pasian in Zomi khempeuh tungah Thupha hongpia tahen ci-in, ZIUSA kipawl na makai pawl in THU ka ngen uh hi.\nZomi mimalkim/milip in, ahong tung ding kumthak, 2015 kum sungah ih Zogam leh Zomite khantohna ding nasep hoih atawm pen khatciat a semzo ding in ih biak a nungta Pasian in mimalkim thupha hong pia tahen. Zomi khempeuh tung ah ih Topa Zeisu tawh kipawl Lungdamna Thupha namkim leh Kumthak Thuphate hong tung tahen ci-in, ZIUSA kipawl na pan “Lungdambawl leh Kumthak THUPHA” kong puak uh hi.\nKumthak sungaa kipan Zomite ki-it in mainawt Ni!\nPrevious: Htin Lin Oo (ထင္လင္းဦး – Wisdom Villa)\nNext: Lungdambawl Thu laigil – 14 ~ Khaibawi


url: =China panin Malaysia gamsung akipuak ngabung sungah lungno kihel :: ZOMI DAILY\nposted on 27 June 2018 at 11:48 am Lomkholna: Malaysia, News, Sawltak, World\nMalaysia gamsung ah akizuak ngabung (Sardine) sungah natna apiangsakthei lungno akihelkha om cihi. Tua ngabung tepen China panin akibawlkhia hi a, Penang aom North Butterworth Container Terminal (NBCT) tawnin May 14 ni in Malaysia gamsung honglut kici hi.\nTua ngabung te pen kumpi thunei Malaysian Quarantine and Inspection Services (Maqis) te’n sitcianna aneih uhciangin asungah Anisakiasis Disease kici natna apiangsakthei lungno, thanno “Worm” pawlkhat kimukhia cimawk hi.\nMaqis director-general Datuk Mokhtaruddin Husain inzong hihvai tawh kisai in agenkhiatna ah tua Sardine ngabung te kihongkhia in, hoihtak in Physical Examination kibawl a, asungah Worm lungno pawlkhat omtakpi hi.\nTua Sardine ngabung tepen Container 2 taktawh hongtung hi a, avekin agihna 36,720 kg bang phading hi. Sumtawh amanzahding akituak ciangin RM200,000 bang amanneiding hi a, tuate avekin kimankhia khinta hi ci’n zanni Tuesday (June 26) ni in Statement ah genkhia hi.\nTua ngabung anekha tepen asungah akihelkha lungno hangin cinatlawhthei, gilsung nasak, sungpaisak, sungnimsak in luakhia sakthei cihi.\nNatna lungno akihel nektheih khatpeuh, ganhing, mehteh, sa, ngasa cihte gamsung ah alutpih aomleh “Section 14 of the Malaysian Quarantine and Inspection Services Act 2011” thukhun tawh thu akibawlthei ahihi. Hihvai zong kumpi thunei te’n hoihtak kancianding uh a, thu kibawlding cih kiza hi.\nNunglamdiak inzong hihbangdan ngabung sungah lungno kihel cih kiza ngeikhin hi. Sen te’n sumzon nadingin vanhoihlo tuamtuam bawlziauziau thei uh a, adiakdiak in Senbawl nektheih tepen kidop siamding thupi mahmah khading hi. Sawltak #zomidaily\nPrevious: Najib kimantading cih thuthang hangin Reporter te’n a innmai ah ngakcippah ngeingai\nNext: Najib patkhiat Satu Malaysia Clinic tepen Community Clinic ci’n amin kilaihding


url: =Milipsimna (Census) Kongbiang dong-in [Zomi 914]\nKawlgam Milipsimna hongtung takpi hita-hi! Tuni dongmah lunghianglaai, kinialniallaai, thu tuamtuam, la tuamtuam mat na-munmah kinei laailaai-a, Zomite' ading hunhoih khat-pen asiasak-nuam ngaihsutna tuamtuam kimu laai-hi.\n"Zomite haii lua sa-ing, Zomi ka'hi" (Lengtong Pauno) acih-pen amaanna kician peuhmah-hi.\nKei' ngaihsutna-ah, "Zomi" kicihding a-uutlo hileng, Zomi kicihding a-uutte theisak seloding, tua hileh Zomi akici-nuam mite-in hong mudah loding, masuan zomzom lelding, bang siatna peuhmah omding ahia? Cilo-maw, laaizomte!\nInnteek zawdiak-a kisehte-zong keibang hileng, "Zomi kici ni-e" ci-a zolna, huam sawmna lungsim-tawh amuiibunh theithei ding-a theihteng buptuah sukding-in zolding, langbawl loding, kobawl loding, leengla-bawl loding, simmawhbawl loding, tua hileh bangbang aci-nuam kuamah-in hong gimneih loding cih kei' uplehsaanna ahihi.\nMipih sapihte ataangpi I' lungsim puakzia khasiat-huai laai mahmah sa-ing. Atawpna-ah, code omsa I' cih giahgiahte ZCD Secy' cihtak-in, zaanhal zekmah-a code neihlam akiphawk-panhi-a, abeisa kum 60 sungteng tua code ziak-in phattuamna nengcik/neukha-beek I' neihlohlam mitmuh ahihi. Minam phungcin nading alau Kawlmaangte' thaang antah (bait) ne takpiding mataw lawmlawm! Zomi akici kingkeng te'nzong-e, guulpi' khimh bang-a thaang antah aneeksawm laaizomte banghang-in eengbawl, langbawl peuhmahding I-hihiam? I' huai zawhkeileh koihpeuh lel lehang hizaw lo-maw? Gaal atuakleh I' huut veve, I' hum veve dingte-mah hiven!\nKhatvei suutkiik laai-ni!\nMinam I' cihpen Zomite (honkhat)-in theilo hihang.Nation/National (အမျိူးသား) cihpen Minam ahihkeilehNampi/Minampi cihna hi-a, Kawlgam-ah minam min-pen gambup zil-in "Burmese (tuhun ciang-in Myanmar or Myanmarese)" ahihi.\nUnion of Burma/Myanmar-pen Kachin, Kaya, Kayin, Chin, Mon, Myanmar, Yakhine, Shan leh Bama akici nampi 8-tawh aki-united ahih ziak-in Union akici ahihi. Maailam thumuhna saupi aneilo Mualmi Palaaite leh Kawlmaangte' thukimna-tawh State khen-in amau' phuah min tamhsak uhhi. Thumaan ahihloh man-in Wa hong kitom pah-a, Pao, Palong-zong hong kitom pah-hi. Karenni-zong kitom pah-a, Zomi-zong akitom ding-a akisasa I-hihi, banghanghiam cihleh hihte-pen minampi (National အမျိူးသား) ahihman ahihi.\nKawlte'n hih minampi adang 7-teng asukmit nading-in, "Unaute တိုင်းရင်းသား" ci-in min hongvawh uh-a, akhangkhin gamliante-a indigenous people akici leitangnei mite daan-a hongbawl cihlah hituanlo, alaklawh lingleng khat-in hongkoih uhhi. English-tawh agen ciang-in pawlkhatte-in "Tribal Group" hong cihsak-a, aneu zawkaan-in hong meekcip suk-hi. Hih laai asimthei khempeuh' masuanding-pen Zomi Nampi Sahkhualumlehna (ဇိုမီး အမျိူးသား တော်လၽန်ရေး) ahihi. Sahkhualumlehna paizia-pen nunniam tualniamna leh hencipna pan-a khuadaak khiatna, sahkhua khangkhaanna, gualbaan lungsimpuak, gamtatluheek kisinna cihte abulpi ahihi.\nNam (Ethnic မျိူးနွယ်စု) cihciang-in akician mahmah lahna-ah: Zomi sung-a awsuah tuamtuamte hi-a, Kachin ahzong Jingphaw, Rawang, cbt, Kayin-ah Sakaw, Po, cbt, om diimdiam-hi. Hihte Minam or Nampi/Minampi tanzil tutadih-in hi naailo phot-a, nam ciangbek ahihi. Shan sung-ahzong Shan-Gyi leh Shan-Lay awsuah kidang-a, Wa leh Palong leuleu-pen Shan sung-ah aki pumkoih hang-in nampi tanzil (atung-ah I-cih khitsa) ahihi. Hih nam te-pen Zomite-in lawhna nei se-a, namzong cilo-in -te cihkhat kinei se-hi. Heh nading I' zonzon saam hang-in neutuung-apat I' zaakzaak-pen Sihzaangte, Zote, Khuanote, Thahdote, Teiizaangte, Saaizaangte, Dimte, Zote, Luseite, Hualngote, Ngawnte, Phaaileengte, -te, -te vive-tawh kilo, kisam-hi. Kammal kicinlohziak-hiam theikhang, khua khat-a mite akigen ciang-inzong Laaituite, Voklaakte, Keeltalte, Muizawlte, Tuikhaalte, -te, -te vive-tawh kizom-hi, banghanghiam cihleh minampi lawhna hilo, nampi khat nuai-a akee-te ahihziak ahihi.\nHih -te guino-pen minam/nampi tanzil-a angaihsun ki-om laai-a, Kawlmaangte-in amau' theihciang ahihkeileh amau' deihkaih-tawh British thuneite' kiang-ah apulaak bangbang-a akiguangcode te-pen Minampi Hihna ding-a alamen khialgawp laaizom veve khenkhatte' ziak-in "Zomi-ah kigawm hihang" cih uplehsaanna anial/anolh awsuah tuampawl a-om, apiang ahihi. Lungngai taktak lehang hih milipsimna-ah I' Gammi Hihna Kaat (နိူင်ငံသား ကဒ်ၿပား)-in naseem bekding-a, minam code khempeuh-ah bangmah kigelh lo-in 914 bekbek-ah kigelhvek lehzong Kawl Gamukte-in bangcih theiding sa I-hihiam? Hia State-ah mi hihzah pha cihteng honghi masa lelding-a, tualeh Rohinya khaihkhiatna-in hongnei lelding uhhi. Rohinya cihpen Bangladeshis hi-a, Kawl Gamukte-in Gammi Hihna Kaat apiakloh minamte hi-in, Zomi-tawh gentehtheih, tehkaaktheih omlo-hi. Zomite mahmah inzong I' gam-ah I' deih hetlohding Muslimte ahihi.\nNam tungtaang-ah, muhlehsaanna akician-a bawlphat kisam mahmah-hi. Atung-a laaikhil-tawh kizuui-in, "tua ahihleh Zomi kici lehangzong bang phattuamna omding" cih dotna omthei-hi. Zomi kici lehang bangteng masuan om-a, bangteng minam-in phattuam lawhding cihpen Zomi Kipawlna makaaite-in theihna, geelna nei zihziah ding-a, kei mimal' muhna ciangciang-ah;\nKhatna: Census-ah "Zomi" I' kicih man-in Minam Hihna Maan Pulaakna (Hih hihna maan pulaakna cih nungsang-in Panglong Agreement hun-a "Unaute တိုင်းရင်းသား" acih minampi-a akiseh khinsa 8-pen khial cihna hipah-a, masuan naakpi-in lian-in, phuutding, eimah bang-a "khial" ci-a amapang Wa, Palong, Karenni cihte-tawh atawmpen singnuai leh sumtual kizopna cihte I' politician neihsunte leh thautawi neihsunte' masuan masa hongsuak dinghi.\nNihna: Zomi atuulza-in hong kilangh peuhleh nam ahilominampi min-tawh atawmpen Gamgizuul Puahna Lawmhsum (နယ်စပ် ဒေသ ဖွံ႔ၿဖိုးရေး ရံပုံငွေ)-a kipan siamsinna leh cidamna lamsang lawmhsum tuamtuamte Gamukte' khut pan-in kisaang theiding-hi. Tu mahmah-in gamliante-in Kawlgam-a siamsinna tawsawn nading dollar 30 million vaal apiak-pen Yangon, Mandalay, Irrawady teng-ah zeek-in State khempeuh-in ngahlo-in Shan State-a khua 8 bek-in ngah laai-hi. Billion 100 hong kipia lehzong Zomi genloh State dangte nangawn-in lemlawh teeiding kua'n cithei ahihiam?\nThumna: Zomi milip hoihkhom khat I' hihna-tawh Zogam leitang tung-ah thuneihna ngahtheih nading lampi ziikthei, vaatthei cihna ahihman-in tua thuneihna-in Zomite hong hausak dinghi. Guullu Nickel Project bang-pen Zomite' masuan honghi ding-a, kiimlehpaam-a hong duhgawhte thusiam-a I' hop keibuangleh amau-tawh kisailo hongsuak dinghi. Guullu sumsuak tuatna-pen tunung-in Zoheisa Upa khat ahi U Suan Maang (USA)-in hong taangko khitsa ahihi. I' gam-ah thuneihna bekbek akisam hi-a, namgim khuuk-zong om, suangmanpha-zong piang, Daalkhai-Lunglei kual sukteng-a kumza taaksingte luangkhat-in bangzah manding, Theizaang kuam-a dolsingte (bei dekphial intehmaw), Meitei Guun khaaktan-in Hydropower kibawlleh mah-sah-lah hunlaai-in akituat khinsa; Zomite' zatvaal power-pen India leh Bangladesh te-in hong naaklei nuamlua hi-in kumkhat meisaap a-sàang a-sàang-a akiluak hiathiatding ahihi.\nHihte khempeuh kal masa akisuan theih nading-in "Zomi-ah luangkhawm peuhmah photphot dihni" akici ahihi. Kawlgam-a Zomi khempeuh (Dim, Saaizaang, Sihzaang, Teiizaang, Losau, Phaileeng, Zo, Thahdo, Khuano, Ngawn, Hualngo, cbt) I' vekpi-in Zomi-ah luangkhawm mahlehang-zong atung-ate lungkihual tak-a phuutkhawm, sepkhawm loh-in apiangding khatbeek omlo ahihi. Zomite abeisa lunggulhna-pen khaici vawh nuamlo-in agah ne-nuam cih lungsim tamlua khin-hi. Vawhding, tuhding, hahding, zuunding, tua nangawn zusa, vasa-in hong neeksak theilaai ahihlam phawk-a, khaici tuh nading leitang tokuak photphotding hihang!\nAtung-a gah limci hiilhialte I'lawh theih nading-in khaici tuh kuul-hi;\nGammi Hihna Kaat neite' kuih nading-ah kuui,\nChin State sung-a mite' kuih nading-ah kuui,\nCode omsate hawi/nusia,\n914 -ah kuui, (agei-a a-awnna-ah "Zomi ဇိုမီး" ci-in gelh).\nHihteng khaici tuhna ding-a lei atokuak, khaikhuuk to cihna hipan-hi. Po ding-hiam, muat ding-hiam, zusa, vasa-in ne ding-hiam kitel naailo laai-hi. Hongpo phetleh lolaih, khaikhuuk giit, sawllaak, tuibuak, lohon cihte-in abaanbaan-in zomto dinghi. Tua ciang-in anlaak cialpi kikhaam theipan dinghi. Code omsate-ah ahihleh nang leh kei' tuhloh, nang leh kei' khaikhuuk tawhloh ahihman-in khaikhuuk ato mite-in, "Komau' tawhsa hi-eih" hongci ziaulel ding-a, agah kigaalmuh khalo dinghi.\n"Zomi-ah luangkhawm dihni" cih-pen leitung buppi-a thukhaam (law) akici khempeuh-in nial/mawhsak loding ahihna-zong phawkthak ciatni. Midangte do nading, midangte khuplet nading ahihkei naakleh Daw Aung Saan Suu Kyi-in Melbourne-a athugenna-ah, "namdang, pawldang langdo nading ahihkei-a, tualsung suksiat nading ahihkei naakleh,." acih mahbang-in "I' minam hihna maan Zomi-mah cini-ei guai" ci-a sanggamte ahuai mi-in thukhaam kalh lo-in Pasian' thukhaam ngialbang zuui zawtham-hi. Pasian-in minam bawl-a, tua minam aphungvuh nading-in tua minamte-mah zangh-hi. Nang leh kei lo-in Zomi mualsuak loding-hi cih uplehsaanna vomciat, kengciat, kuahciat lehang Zomi leh Zogam hong paalluun dinghi. "Ko nana pailel nu'ng-ei," ahihkeileh "No na papai lelvuau" kici hetlo-in, "Tonkhawm ni-ei," kici tading hihang. Gilkial-a lambaang pakte, sung nuamlo-a lamkaal-a daaileeng pakte-in amanteh hongdelh veve ding-a, kitonkhawm veve dinghi.\nMaai-a paite-in nung leh maa khualtuah-in hong nungdelhte' lampi-ah ling leh so koihsak lo-in ling leh so heemsiang zaw-a, nung-a paite-in maai-a paite lampial lo-in delh-a, keeng kikal, keeng kisiah lo-in, kiphuulgawp lo-in, abahte kidon, azawngkhaalte kikom, alunghiangte kihuai-in tonkawm lehang VaanGam Maleep I' cihcih-zong hihkaan hilo dinghi.


url: =Upna tawh itna kingah :: ZOMI DAILY\nposted on 17 March 2015 at 8:16 pm Lomkholna: Biakna, News, SuanghDal\n1Cor. 13: 13na ah, “Tu laitakin a om lai thu thumte pen upna, lametna le itna hi a, tua thumte sung panin itna mah a thu lian pen ahi hi” ci hi. Hih leitungah ih zuih zawh loh thukham ih lawh zoh loh itna pen vangtung gamah ih upna tawh ih lo siang zo ta ding hi.\nVangam ih lut zawh nading midik ih hih kul hi. Midik ih hih nadingin thukham sawmte genbaang lo-a ih zuih zawh kul hi. Itna genbaang lo ih neih kul hi. Tua ahih leh itna genbaang lo ih neih zawh loh banah thukham zui zo sitset vet lo ih hih manin a zuizo sitset pa Khrih sisan tawh hong kisawpsiangna ah diktang mi ih hih phot kul hi. Tua Jesuh Khrih sisan tawh ong tatkhiatna pen upna bek tawh kingah a, itna (thukham) tawh hi lo hi.\nTua banga ih up theihna nangawn Pasian letsong hi lai hi. Mawhnei mi ih hihna pan’n ih kisap hotkhiatna sangin Pasian’ ong hotkhiatnopna thu lianzaw hi. Hebrews 2: 3na ah a lian mahmah, a tangzai mahmah hotkhiatna (so great salvation) a cihcih pen tua hi. Nang kisam na kisakna sangin Pasian in ong hotkhiatnopna le ong teelkhiatna thu lianzaw hi. Jesuh in mawhneite deih hi cih thu bek hi lo-in, mawhnei ka hih manin Jesuh ka kisam hi ong ci thei sak upna ih ngah kul hi.\nNang lam pan’n na mawhna hanga na kisap hotkhiatna le Pasian ong hotkhiatnopna thu kigawm khawm pen a lian mahmah a tangzai mahmah hotkhiatna ahi hi. Vantung gam ah upna le lametna cihte om nawn lo ding hi. Ki-itna\nsiangtho bek om ta ding hi. Ahi zongin tua vantung gam-a a genbaang lo ki-itna siangtho pen tu laitaka ih upna le ih lametna tungtawn bekin a piang thei ahi hi. Upna pen itna madawk hi-a, vantung gam-a Pasian’ itna tu-laitaka ih upna tawh kingah bek ding hi.\nUpna le lametna kahlei dawlte siklsan lo pi-in kuamah in a thulian pen itna lo zo ngei lo ding uh hi. Upna tawh itna kingah bek hi. Ih ngah khit ciang bekin kinei thei pan a, ih neih khit ciangin kipia khia thei pan hi. Hong kipia itna hawm khia in. Na itna, it zo na kisakna tawh vangam kiluah hi masa lo-in upna tawh vangam kiluah ding hi bek hi.\nPrevious: Sem nawnlo ding’ Hoih\nNext: ZIUSA Thupulakna: Global Zomi Idol Lasak Kidemna Pawi\nDimno’ Nu laikhak – 11


url: =A Khangto zaw nuntakna ~ Rev. Langh Za Kap :: ZOMI DAILY\nposted on 8 August 2017 at 7:56 pm UTC+9:30 Lomkholna: Article, Biakna\nThumasa: Pasian in a tate a khangto zaw, amuibun zaw, apicing zaw nuntakna anei dingin hong deihsak hi. I gankhawite khang ding, itate mite sang gualzo zaw, hau zaw, daupai zaw dingin kideihsak ciat hi. Pate khang sangin thupha ngah zaw, khangto zaw dingin hong deihsak hi. Mi mawkmawk dingin Topan hong deih loin mi thupi mi manpha dingin hong deih hi. Zomite kum 50 cing peuh leng, sih ding bek ngakin ki-om a, mikangte asih dong uh pilna sin uh hi.\nDawimangpa’n hong nengniam nuam, hong sikcip nuam, hong susia nuam hi. Hong zawngsak nuam, hong nasak nuam hi, hong haisak nuam, hong hehsak, hong kikhensak, hong kitawngsak nuam, hong kaisuk nuam den hi. Ahih hangin Topa Jesuh in dawi mangpa nasepna teng asusia dingin hong pai hi (1 Joh 3:8). Jesuh in acingtaak nuntakna pia dingin hong pai hi (John 10:10). Mawhnei mite, pampaih mite honkhia-in alaamto dingin hong pai Jesuh hi (Mat 9:13). Mawhna gitlohna hoihlohnate singlamteh tung ah kilhcip-in beisak ta hi (Kol 2:14). Hamsiatna khempeuh panin hong tankhia khin hi. Bang hang hiam cih leh, Abraham thupha ingah theih nading ahi hi (Gal 3:13-14).\nMawhnateng hong maisakin mawhnei pi mah Jesuh hangin midik hong tangsak Pasian hi. Hoih lopi mah midik mihoihin hong sang hi (2Kor 5:21, Rom 4:3,5). Pasian tate cihna thu hong pia, gamh luahte hong suaksak lai hi. Jesuh hehpihna leh singlamteh thu in sihna hell pan hong honkhia vantung gam hong tunpih ding ciang bekin um nawn ken. Akhangto zaw upna nei-in leitung ah zong, ahau zaw, apil zaw, akhangto zaw, amanpha zaw nuntakna pia dingin Jesuh hong pai hi cih na upna na theihna khangtosak zaw ta in (2 Pet 3:18). Samuel ahih leh, Topa omna ah akhang hi (1 Sam 2:21)\nNa upna khelin na ngaihsutna khelin khangtosak in. Vantung tunna ding ciang bekin Jesuh um ken, leitung ah zong hauhna nopna damna laptohna hong pia dingin um inla, upna tawh la in. Akhangto zaw nuntakna ingah theih nadingin:\n1. Na ngimna liansak inla, Tangzai sak in. Kei hih ciang bek atung ding hi ta, bangmah sem thei nawn lo ding, sem zo nawn lo ding, lametna bangmah om nawn kei cih ngimna ngaihsutnate paikhia in. Neucik, toicik bek ngim ken. Tangzai takin ngim in. Alianpi mah ngim in. Fullstop kikoih ken. Savun um lui sung ah lenggah tui thak thun leng tamkham ding hi. Savun um thak ahi ngimna thak sung ah lenggahtui thak thun in (Mat 9:17). Ngaihsutna toite paikhia ni. Hizo takpi ding maw cihna umluite, up zawhlohna umluite paikhia in. Ngimna thak, ngimna tangzai nei ni. William Carey in Pasian kiang pan na lianpi lam-en inla, Pasian aa ding na lianpi sem in. Jabez in,”Topa aw, ka gamgi hong keksak in,” ci’n thungen hi. Isai 54:2 ah Na bukmun khan inla, na tenna puanbukte kizalsak in. Cilbawl kei in. Na khaute sausak inla, na khetphimte khenkip in acih bangin ingimna sangsak, atangzaiin ngim photphot ding hi hang. Ngimna pen tuilam tawhna tawh kibang hi. Tui luanna dingin lampi isial ciangin agol azaiin itawh leh tui tampi mah luang pah a, tui lam aneu-in itawh leh tawm bekmah hong luang pah hi. Ngimna lianpi ineih leh alianpi mah ingah ding a, ingimna aneu leh aneuno bek mah ingah ding hi. Ih ngimna liansakin tangzaisak photphot ni.\n2. Na lam-etna sangtosak lai in. Lametna in mite nuntakna ah thukhenin thupi mahmah hi. Lam-etna bei mite nuntakna siatna tawh kizom hi. Lametna in hong thahatsakin hong hanciamsak hi. Na lam-etna aniam leh aniam mah hong piang hipah hi. I lametna bang bangin hong piang takpi hi. Na lianpipite anei zolo dingin kilam-en ken, innhoih nono, motor hoihte kei tawh kisai kei ci ken. Topa’n hong pia thei lua hi. Topa aa ding na khempeuh piang thei hi cih upna tawh na lam-etna sangtosak in. Tua bang naseppipite ngahzo kei ning cih lam-etna niamte paikhia in. Na nuntakna kikhelna dingin na ngaihsutna khel masak kul ding hi. Na ngaihsutna na khel theih teh, Pasian in nang hong khel thei pan ding hi. Pasian in na lamet ngam tantan hong pia thei hi. Upna cihpen akimu nailote ngah takpi ding cih lam-etna hi, (Heb 11:1). Na upna bangin note tung ah hong piang tahen (Mat 9:29). Lam-etna omlo nuntakna ngei lel tawh Pasian thupha hong tung thei lo ding hi. Na ngaihsutna in Pasian thupha sanna dingin gamgi hi a, na honkhiat ding ahi hi. Pasian thupha lam-en khol lecin Pasian in hong sem thei pan ding hi. Mi pawlkhat asia bekbek ngaihsunsunin Pasian tung ah khasia uh hi. Angaihsutna bangin piang takpi hi. Mi pawlkhatte nuntakna lunghimawhna ki-uksak uh hi. Thongkia abang na nuntakna pan pusuak khia in.\n3. Upna lianpi nei in. Topa Jesuh in; “A ummite aa ding na khempeuh piang thei hi,” (Mk 9:23)ci hi. Na nuntakna ah lungkiat huai thute hong om ding a, upna mit tawh acidam alungnuam mahmah danin na ki-et hun om ding hi. Tuni pen kei aa dingin na lamdang ka muh ni hong hi ding hi cih um in. Lungsim mitkha tawh mu thei in. Elijah in Elisha aw, nong muh leh nong nget azahnih thupha ngah ding ci hi. Muh kei leh ngah loding cihna hi. Upna mit tawh muh theih ding kisam hi. Jabez in amin hoihlohna thuphain hong kihei ding cih um ngiat hi. Nang leh nang kiciangtan ken. Pasian thupha leh anasepna ciangtan ken. Ciangtanna tawh Pasian um kha kei in. Ciangtan omlo in nasem thei i Pasian hi.\n4. Thungetna lianpi nei in. Jabez in miten adinmun uh tawh alungkim laitakin Pasian ompih ding, Pasian vangliatnate amah tawh om khawm ding, Pasian kep ding lunggulh mahmah hi. Nakpi takin thungen pah hi. Thungetna vanglianin na lianpi sem zo hi (Jame 5:16). Mipilpa khat in, “ Nang nasep leh nang bek in nasem a, thu na nget leh Pasian in sem hi”, ci hi. ( If you work you work, if you pray God works). Pahtawina leh liatnate ama mai ah om hi. Hatna leh hoihnate ama omna mun siangtho ah om hi, (Late 96:6). Topa omna ah hun tampi a omte vanglian hi. Mose ni 40 Pasian tawh kilawmta a, amaitaang hi. Kei nongsap leh kong dawng kik ding a, na theih ngei nailoh aki-imcip thulianpite kong gen ding hi (Jer 33:3).\n5. Siangtho nuntakna nei in. Paul in nuntakna asiangtho in a kikep leh aneipa in amanpha zaw, athupi diakte ah zang ding hi (2Tim 2:21). Daniel siangtho nuntakna aneih manin alawmdangte sangin azah sawmin pil zaw hi. Laptohna, zakhanna ngah toto hi (Dan 1:20). Pasian in laitheih siamna leh pilna thukte pia hi (Dan 1:17). Daniel mangmuhna leh mangkhiat siamna pia hi. Zomite atam zaw pate khang sangin khangto zolo zaw hi hang. Bang hang hiam cih leh, guihtheih khamtheih in hong susia hi.\nKhuapi khat ukzawhna sangin eima pumpi kiuk zawhna manpha zaw hi (Pau 16:32). Pasian deihna tawh kituak nuntak zawh nadingin na kisin in (1 Tim4:7b). I siantho zawh nadingin pumpi, lungsim, kha abuppi-in Topa tung ah ap ding kisam hi (Rom 12:1-2)\nPumpi tung nate Topa tung ah ap ding hi (Rom 6:13). Eite athaanghuai gamtat dingin Pasian in hong sam loin asiangtho-in, anungta dingin ahong sam hi. Hih thu adon lo mi in mite athudon lo hiloin Kha Siangtho ahong pia Pasian athusim lo ahi hi (1 Thes 4:3-8).\n6. Kha thu ah nakpitakin kisinna nei in (1 Tim 4:7-9).: Piakkhiatna kisin in. Ngah ding bekin thungen ken, pia khia dingin thungen in. Nupi khat thungetna: “Topa aw tu kum mite’ huhna tampi hong ngahsak in”, ci-in thungen a, tua kum cina-in zato tung a, mi vehna huhna ngah takpi hi. Akum kik teh, mite ahuh zo dingin thupha hong pia in ci-in athungetna khel a, Topa’n mite huh zo dingin thupha pia hi. Thungetna, antanna, Lai Siangtho simna, lungdamna thugenna, zindona, anvakna cihte nakpi takin kisin ding ahi hi. Bawlung siamte, music siamte, mi minthangte akinaksin mahmahte hi. Siam napi’n kisin lote leh kisin thadahte lawhcing lo hi. Gualzo lo uh hi. Na khempeuh citaktak in kisin kul hi.\nThukhupna: I nuntakna itunna ciang tawh lungdamin, lungkim nai kei ni. I tunna ciang tawh khawl kei ni. Topa’n akhangto zaw lai dingin thupha hong pia nuam hi. I khantoh semsem theih nadingin; ngimna lianpi nei-in ngimna tangzaisak ni. I lametna sangtosak lai ding hi hang. I ngimna leh ilametnate Pasian in hong tangtungsak zo ding hi ci-in upna lianpi nei ni. I ngimnate ei hatna ei tha bek tawh piang zo lo ding ahih manin hong gualzawhpih ding Pasian kiang ah nakpi takin thungen ni. Akhephung zuan den ni. Akhangto zaw, athupi zaw ah hong zat theih nadingin siangtho takin nuntak ding hanciam ni. Kha thu ah nakpi takin kisinna nei ni. Tua hileh i Topa’n idinmun lui sangin hong khangtosak zaw-in athupi zaw leh amanpha zaw ah hong zang zaw ding hi. Topa’n akhangto zaw nuntakna hong neisak kimciat ta hen. Amen……….\nRev. Langh Za Kap (GS, ZBCM)\nPrevious: ZYA News ~ Gamngai Mucu sanginn meikang\nNext: Selfie Photo kizaihding in Pi 1400 val asang inndawn ah akahto khangno te


url: =BANGHANG TECI PANG? - Zomi Adventist Innkuan\nBANGHANG TECI PANG?\nLESSON 1 *June 27–July 3\nSABBATH NITAKLAM June 27\nTUKALSUNG SIMDING: James 5:19, 20; Luka 15:6; Zeph. 3:17; John 7:37,38; 1 Timothy 2:3, 4; 2 Corinth. 5:14, 15.\nKAMNGAH: “Hih bang gamtatnate pen eite hong hon Pasian’ maiah ahoih akilawm thu ahi hi. Mi khempeuh in hotkhiatna ngahin thuman a theihkim ding Pasian in deih hi.” (1 Timothy 2:3, 4).\nPasianin, mi khempeuhin Ama’ itna thukin, Ama’ hehpihna sangin, Khasiangtho tawh kipuahpha in, Ama’ gam sungah gupngah ding hong deihsak hi. Eite hong hotkhiat nading sangin a lianzaw deihna dang neilo hi. Hong itna in ciangtanh omlo hi. Hong hehpihna zong kiteh theilo hi. Hong thuakzawhna mong neilo hi. Hong maisakna cimtheilo hi. A vang liatna in mong neilo hi. Leitung pasian maimaite in thoih ding vive hong nget kawmkal ah, ei Pasian in hong thoihzaw hi. Eimah’n hotkhiatna deihkei phialmah leng zong, Amah’n hong honkhia nuam zaw kaanlai hi. “Hih bang gamtatnate pen eite hong hon Pasian’ maiah ahoih akilawm thu ahi hi. Mi khempeuh in hotkhiatna ngahin thuman a theihkim ding Pasian in deih hi.” (1 Timothy 2:3, 4). Pasian lungsim sungah nang le kei hotkhiat ding bekbek lunggulhpi in nei hi.\nTeci pan dingin Zeisu’ thu bek ahi hi. Hong hotkhiatna’ng a septe, i nuntakna hong khelsakzia, Ama thuman thutak in Ama hoihna hong lakkhiatnate ahi hi. Banghangin teci pang sese ding? Hong hehpihna le hong itna i tel taktak ciangin, kigamdai theilo hi. Bang hangin teci pang ding? Amah tawh na i sepkhop ciangin, hong hehpihna le hong itna in mite a hotkhiatna le a puahphatna sungah lungnopna i ngah hi.\nHOTKHIATNA’NG LAMPI HONG\nMun khempeuh pan mihingte’n, Amah a theihna dingin Pasian in lampi honsak hi. Amau lungsim sungah Khasiangtho nasemsak hi. Piansaksate sungah Ama’ hoihna hong lak hi. A zai mahmah, a guicing mahmah vanpi in, Pasian’ pilna le a vangliatna ciangtanh omlohlam hong hilh hi. I nuntak sungin Ama lamah hong kaih theih ndingin lampi zong hi.\nAmah a Khasiangtho tungtawnin hong kipulak den himahleh, Ama’ minthanna, hong don hong kepna le hong itna pen, Zeisu nuntakzia le a nasepna sungah kicianpen hi. Midangte tungah Zeisu i hopsawn ciangin, amau ading hotkhiatna lampi a vaihawmsak i hihi.\nLuke 19:10 le James 5:19, 20 simkaak in. Khazih leitungah hongp ailai a ngiimna bulpi, Luka in bang hi ci hiam? Amangthangte hotkhiat nasepna ah koibang in Khazih tawh pangkhawm thei ding i hi hiam?\nJames in, “a khial mite lam manah a tunpihkik mipa in a khial mite asih nading panin, honkhia hi” (James 5:20) ci hi. Rom laibu in tua thu zaizawsem saklai hi. Rome 1 le 2 sungah, piansaknate sung pan Pasian thu pulakna a ngah Gentile mite le Laisiangtho hangin Pasian thu pulakna a ngah Jew mite in, Zeisu lo in mangthang khawm dinguh ci hi. Rome 3-5 sungah, nungzuite in, hehpihna hangin upna tungtawnin hotkhiatna hong pai hi ci uh hi. Roman 6-8 sungah zong, thu-um mite hong diksak hehpihna mahin, hong siangthosak hi ci hi. Roman 10 ah, “Topa tungah huhna a ngen khempeuh in hotkhiatna a ngah ding uh hi” (Rom. 10:13) a cihteh, a umlo te’n samlo, a zalo te’n umlo, a gen a omkei leh za theilo cizom hi. Pasian’ hotkhiatna nasep sungah, lungdamthu in mite a batzawh nadingin eite in kizopna (link) i hihi.\nSee also Myanmar Sabbath School Lesson 4th Quarter 2019\nMite’n hotkhiatna a ngahtheih nadingun lamhilh bek i hi kei hi. Amau adingin lampi hoihpen mah a zonpihte i hi hi. Hotkhiat nasep sungah, Pasianin eite bang munah hong pangsak nuam hiam? Nang’ muuk panin, hotkhiatna thu mi bangzah in zakhin hiam?\nMi khatpeuh in, “Tuni bang naci hiam? Na senpyi hiam” ci in hong dong ngei hiam? Pasian kiangah, “Pasian aw, Tuni Na senpyi hiam?” Ci-in dongkha lecin, hong bangci dawn in na-um hiam? “Tuni bel lungkhamlua mai ing. Ka khitui tam luang lua. Refugee camp ah mi tampi khuadam, gilkial, naupangkap mu ing. Khuapi lianpente’ lampi tungah inn neilo, lam-etbei mi tampi mu ing. Numei naupang khawng gualnop na’ng peuhin kizuak kamuh teh, ka lungsim na lua. Gal kisimnate, khuahun sia tawh gimna sihna tungte dahhuai theilua hi” cihpeuh tawh hong dawngin na-um hiam? “Pasian aw, Nang hong lungdamsak a omhiam? Hong lungnuamsak khatpeuh a omkha hiam? La hong sasak khatpeuh a omkha hiam” ci in dong lecin e.\nLuke 15:6, 7, 9, 10 le 22–24, 32 simin. Hih tangthu koici tawp a, Pasian’ thu hong koici gen hiam?\nA mangthangte kimuhkikna ah vantungbup lungdam uh hi. Natna, gimna le sihna leitungah hotkhiatna “lungdamthu” puakkhia leng Pasian lungdam hi. Khazih hong itna hopsawnna in Pasian lungnopna ngahsak hi. Ama hong itna i pulak simin vantung in lasa hi.\nZephaniah 3:17 simin. Hong hehpihna i saan ciangin hong bangci dawn hiam?\nNang teci panna tawh, mi pawlkhat in Zeisu, amau aituam Honpa in asaan uh ciangin, Zeisu lungdam mahmah hi. Vantung buppi in nasia takin lasa uh a, tua lasakna hangin Honpa zong lungdam mahmah hi. Dahna leitung ah, nang tecipanna hangin Pasian lungdam ahihleh, tua sangin a lianzaw bang pahtawina omlai ding hiam?\nPIAKKHIATNA TAWH KHANTOHNA\n`Si Tuipi in tuipi khempeuh maitang nuaiah pi 1,388 niamzaw in om-a, tuipi niampen a hihi. Galilee tuipi panin Jordan gun hong kipan a, Jordan gamkuam kantan in Si Tuipi sungah lutsuk hi. Sat le keu kithuah khuahun, ni lah sa mahmah ahihmanin atuite tuikhu in lengkhia mengmeng hi. Si Tuipi sungah ci-al 37.7% ahih manin, nuntak ding haksa hi. Ngasa omlo in, singno polo a; tuipitaw ah lungno tawmtawm bek om hi.\nEi Christian nuntakna sungah, Pasian hehpihna hong luangsuk pen, midangte kiangah a luankhiat kik kei leh, a luangkhia theilo nuntakna neilo, Si Tuipi bang i hi ding hi. Ei Christiante nuntakzia ding tua bang hilo hi.\nJohn 7:37, 38 le Luke 6:38 simin. Si Tuipi tawh kitehkakna in, thu-um mite’n, Khazih kiang pan nuntakna tui asaan uh ciangin, bangcih zel uh hiam?\n“Pasian in hotkhiat nasepna ah, ei huhlohsa in tangtun theilel hi; himahleh, Khazih sungah eite nuntakzia a khantoh theih nadingin, i seppih ding deih hi. Ama’ nopsakna sung i luttheih na’ngin, Ama’ kipiakna tawh a kigumkhia kha-te mu in, ama’ hotkhiat nasepna sungah i kihel ding hi” —Ellen G. White, The Desire of Ages, p. 142.\n“Agualzo mi a hidingte in amau pumpi deihna nusia in; midangte hotkhiat nasepna sungah lunglut takin nasem ding uh hi”—EGWhite, Fundamentals of Christian Education, p. 207.\nEimau tungah Khazih hong sepsaksate hopsawnna tawh khangto ding hihang. Khazih sungah hong kipia khempeuh i ngaihsut ciangin, eima’ ginatlohna tawh huaihamna bekin, i saansate hopsawn ding hong khaktan thei ding hiam? I saansa upna hawmsawn kik kei leng, i Kha nuntakna in a taangtheilo Situipi bang ahi ding hi.\nMite tungah teci panna, mite tawh thunget khopna le mite kisap munah huhna hangin bang peuh na phukha hiam? Tuate in na-upna koici huzaap a, Topa tawh hong tonkhawm sakthei naci hiam?\nKHAZIH’ THUPIAKTE TUNGAH CIHTAKNA\nKhazih tungah cihtakna in ama’ deihbang sem dinga kipiakna hi. Hong thupiakte zong man ding deih hi. Mangthangte hotkhiat nasepna ah amah tawh lung kituaksak hi. Khazih in thupi asakzawkte mah thupi sakzaw pahhi.\nTimothy 2:3, 4 leh 2 Peter 3:9 simin. Hih munte in Pasian’ lungsim koibang hi ci hiam? Pasian in bang thupisak hiam?\nPasian in mi gupkhiat nasep veilua hi. Tua sanga thupizaw omsaklo hi. “Mi vekpi gupkhiat ahih banah thuman thutak hong theisak nuam hi” (1 Tim. 2:4). “Mi khatpeuh kisia lo in, kisikkik ding deih hi” (2 Pet. 3:9). The SDA Bible Commentaryin zong hih thu tawh kisai in, “deih” cihna ahi, Greek kammal boulomai zang a, “lunggulhna, lunglutna” cihte ahi hi. Commentary in ahihhang cih kammal neucikkhat thupisak hi. Tua pen Greek pau in “alla” ahi hi. “ Pasian’ deihna taktak pen mi khempeuh hotkhiat ngah ding hi napi, telkhialhna tawh pawlkhat kisiat hang phamawh salo cih a umte ading akizang ahi hi”—The SDA Bible Commentary, vol. 7, p. 615. Khazih in hong itna, hehpihna le thuman teci pang ding hong sapna pen mi khempeuh hotkhiat ding a deihluat man ahi hi.\nSawltak 13:47 le Isaiah 49:6 simkak in. Hih thu kua tungah a piak hiam? Paul in koici zat hiam?\nLaisiangtholui genkholhna khatin khiatna khatsang tamzaw nei thei zel hi. Paul in, Israel acihnopna hi masa napi Messiah cihnopna zong hi a, Laisiangthothak pawlpi acihnopna thu gen hi (Isa. 41:8; 49:6, le Luka 2:32). Khazih hong thupiakte pawlpi in i neuseh khakleh, leitungah pawlpi hong koihna a deihna mansuah in, hong sapna a thu a-tello i hihi.\nPawlpi khat peuhpeuh in, ama’ sung thu bekmah bulphuh ngeungau in, ama omna ahang phawkkei leh bang lauhuai hiam?\nITNA HANGIN LAWP\nTu kal sung teng “banghang teci pang” cih dotna i dawng thapai hi. I upna i hopsawn ciangin, Pasian nasepna sungah nopsakna i thalawh hi. Eite’ teci panna in, mite in Pasian’ hehpihna le thuman thutak theisak a, hotkhiat a ngah na’ng uh lampi honsak hi. Tua teci panna mahin, Khalam i khantoh na’ngin Pasian khutzat khat hi leuleu hi. Khazih in eite ading hong sepsaksate hopsawn zawhlohna in, i Kha nuntakna hong gawlmeeksak hi. Teci panna in, mihing khempeuh ahonkhia nuampa lungtang tawh hong kisukhasak hi. Tua in a thupiakte manna ahi hi. Tuni in, teci pantheih nading lawptheihna lianpen i sin ding hi.\n2 Corinth 5:14, 15, 18–20 simin. Paul in, lungdamnathu hangin, zia-etna, bawlsiatna le haksatna tuamtuam thuakzo dingin bangin lawpsak hiam? Tua lawpna mahin, Khazih a ding i nasepna hong lawpsak theiding hiam?\nPaul pen itna in lawpsak hi. Thudang hang peuhmah hi lo, itna bektawh na bawl na tampi om ding hi. Sawltakpa in, “Khazih hong itna in hong zothawh hi” a cihteh, thuman thutak ahi hi. Zothawh cihciang, “hanthawn, sawlgawp, lawpsakgawp” cihna ahi hi. Khazih’ itna in, Paul’ nuntakna makaih in, a teci panna lawpsak hi. Lau vetlo le lunglut takin, leisung tuipi kiim tengah hotkhiatna tangko hi.\n“Lungsim sungah itna om ding hi. Christian diktak khat in, ama’ nuntakzia limlim, a Topa’ itna lungsim sung pan a ngahkhiat ahi hi. Khazih a itna zungte tungtawnin a sanggamte veina hong luangkhia ding hi”—Ellen G. White, The Adventist Home, p. 425.\nEi ading Khazih hong kipiakna i tel taktak ciangin, a itna in hong tuamcipta a, ama hong sepsaksate midang hopsawn nopna lungsim hong pumneihsak hi.\nVannuai leitung na khempeuh a piangsakpa in, singlamteh tungah eite adingin hong si hi. Tua thu in, Pasian i it-thukna le tua itna hopsawn nopna lungsim banghangin piangsak zolo ding hiam?\nNgaihsut Behding: EGWhite gelh, The Acts of the Apostles sung pan laimai 9-16 “God’s Purpose for His Church,” le The Desire of Ages laimai. 822–828 simin. Laisiangthothak pawlpi in, ama’ omna a hangthu tel zolo hi.\nEGWhite in, a lauhuai hih thu tawh kisai in: “Jerusalem pawlpi tunga piang bawlsiatna in lungdamthu tangkona khantoh na’ng thapia mahmah hi. Tua lai ah lungdamthu in gualzo mahmah ahih manin, Topa’n leitung khempeuh vak kawkawi ding hong vaikhakna mangngilhin, nungzuite’n zong sawt a taamluat khak uhleh lauhuaina omzaw phial hi. Atung a thapiakna mangngilh theihna’ngin, pawlpi in galnangin om thapai ahihmanun, tua Jerusalem pawlpi galdalna sangin a thupizaw thudang om nawnlo zahin hong ngaihsun uhhi. Thu-um thakte in, mun dang thu-um nailote kiangah teci pandan ding ahilh sangsikun, a omsa pawlpilui kepcinna tawh alungkimziau khak ding uh lauhuai hi.”—The Acts of the Apostles, p. 105.\nAtunga Ellen G. White kammalte simpha inla, laigual nununglam simpha diakin. Tua lauhuaina eite’n zong banghangin kidophuai hiam? Pasian nasepna tona lianpi a-om kawmkal in, tua bang ngaihsutna in, banghangin khial mahmah hiam?\nLungdamna Thubu khempeuh a thukhupna kibang na ci thei ding hiam? Mate 28:18–20; Maku 16:15, 16; Luka 24:46–49; le John 20:21 simin. Kum zalom masa thu-um mite koici bang hi a, tulai eite koici bang hihtuak i hi hiam?\nTeci panna le nasepna in Khalam cihtakna hong hepsakthei ding hiam? Ahih zenzen leh tua thaangpan koici kidaal ding hiam?\nTuesday sinna ah dotna nunungpen kikumkik unla, teci panna leh nasepna in Khalam khantohna huzaap theih cih thu lungngai dih un. Tua sinna pan mi na huh theih na’ng bang na mu hiam?\nPasian in mikim hong it gai cihthu ngaihsun in. Bang acihnopna ahi diam? Vannuai leitungah a thupipen hih thu in, nang nuntakzia koi bangin huzapthei ding hiam?\nZSL 10: KIHEL THEIHNA’NG LAMPI HOIH\nHihte Lakpan Aneupen\nPrev post Ama’ Na Sepkhopna ah Lungnopna\nNext post DM Canright Tangthu Tawm


url: =Zokum sim kipat hun ~ Paul Thangpi :: ZOMI DAILY\nposted on 31 January 2016 at 7:09 am Lomkholna: Article, PaulThangpi\nKawlte kum sim 1374 hita, Karen te kum sim 2751 hita, Gregorian Calendar kum sim 2012 hita Zomite kum sim bangzah hita ding? Zomite‘ Kum sim kipatna ding tawh kizawitawn in Zolai sinna sung ah ‘K’ = Khuado Pawi Kum khen pawi kici hi. Khuado pawi ciang in Khuai lakna ki nei hi. Khuai aki mawk lak hilo in, Khuaibu (khuaipheng) panin hong tung ding kum, kum hoih ding maw? Kum sia ding? Cidam ding maw? Cidam lo ding? Cihte theihnopna in aisanna a kizang ahihi. Khuaibu leh a note omzia panin kum thak sunga maban ding kithei ci-in khangluite in na um uhhi. Tua ahihmanin Zomiten Khuado ineih kipat hun pen Zomite Kum sim kipat hun cileng kikhiallo pen ding hi.\n1960 kum pan kipan in Zomite i tenna Khamtung pan in Khawlzang (Kawlzang) tai kipan in tua hun pan kipan Khawlzang (Kawlzang) ah kum sim in Khuado ki bawl den hi. Manipur gamah Tedim Chin Cultural Club makaihna tawh 1969 kum in Taang Nuam khua ah zat kipanin tua hun pan kipan Khuado nei den uhhi. Mizoram ah Zomi Society makaihna tawh 1994 kum in Sairang, Tlawng lui ah Khuado kizang in tua hun pan kipan kum sim in Khuado nei den uhhi. Tuipi galkai Zomite in Singapore Zomi Innkuante makaihna tawh 1995 kum in Singapore khuapi ah ‘Leitung Bup Zomi Khuado Pawi’ min vawhin zat hong kipan in tu ciangdong leitung bup a Zomite omna khempeuh ah kum sim in Khuado pawi ki zang ziahziah hi.\nKhuado, Kum khen pawi koi pan Original zat kipan hi ding? Tu ciangciang Zomite Tangthu ah Tuikang (Chindwin) gun dungteng ah minam tuamtuamte tawh i ten khop lai in Khuado neihna ki za ngeilo hi. Kalay, Kabaw, Khawlzang (Kawlzang) kuam ah mi nam tuamtuamte tawh i ten khop lai in Khuado neihna ki za ngeilo hi. Zongeina Khuado Pawi bawlna ah ani masa pen ni in Meilah kila in “Meilah lak ni” zong kici hi. Meilah pen Khawlzang (Kawlzang), Kalay, Kabaw ah omlo in Khamtung bek ah om hi. Tua ahihmanin Zongeina Khuado (ahkl) Zongeina Kum Khen Pawi Khamtung i tung khit ciang in ki nei pan ahina kimu thei hi.\nI pu i pa te Khawlzang (Kawlzang) kuam ah tawlpi khat aten khit uh ciangin gal leh sa tam ahihmain gal venna mun, gal omlohna mun zuan dingin Tui-ngo lui dung zuito in Khamtung gam hong zuan uhhi. Khamtung ah i pu i pa te phualsat masakna mun Ciimnuai hi in tua panin khua tuamtuam kisat in mun tuamtuamah ki thehthang hi ci-in Zomite tangthu ah ki ciamteh hi. Ciimnuai khua ki sat hun Zomi tangthu mipil a tamzaw in AD 1250 – AD 1300 sung hiding in kium hi. Zongeina Khuado/Kum Khen pawi zong Ciimnuai mah pan kipanhi cileng ki khiallo ding hi. Tua ahihmainin Zokum Sim na a tawmpen Kum 700 bang pha ta ding hi.\nPrevious: Naak Lungzuan huai Myanmar Lower House Parliament\nNext: US gamsung khualzinna pawlkhat – 29


url: =Chin State Teelcing NLD leh ZCD :: ZOMI DAILY\nposted on 22 November 2015 at 9:07 am Lomkholna: News, Politics, Zokhai\nKiteelna result Chin State-ah NLD leh ZCD hong madawk ziak-in naakpi-in mipi kilungdam ciat-hi. Tua kawm-in “C” Party kimelhcip ahihna-zong kilangh-a, tua tung-ah Zomi khenkhat pau-nuam simsim hihang. Tua’ tung-ah ngaihsut ding-a kilawm om khading cih mimal muhlehsaanna themcik hong pulaak leuleu-ing. Makaaite thuhilh-nuam cihbang hilo-in mimal muhna pulaak theihna Zaleenna I’lungdeih ahih-tawh kituak-a Freedom of Speech zatsinna ahihi.\nChin State-ah “C Party” te-in mun angahlohna aziak om-a, C khempeuh-in NLD buak-huan, bawhhuan-uh cihna ahihi. Amaute-pen Kawlgam nai-ngan-ye ah kileesak (lulee-seem) mahmahte hi uh-a, Chin State Palaaipi ding-in DASSK-in Pu Chin Sian Thang akoih khaakleh manpower-tawh akhaaktan nading-a ageelkhol hikha mawhlo dinghi. Democracy hong paulam ding-a, meé mah-tawh, mipi tamzaw’ thukimna mah-tawh kutna hongbawl khading-hi.\nU Nu-in PM hongngah ciang-in constitution sung-ah, “PM-in State Palaaipi sehziau thei-hi” cih om-a, Capt, Mang Tung Nung-in mipi’ teelna angaak man-in Mindat-te Sing Thang’ kiang-ah, “Ka’ party-ah hong luut-in, State Palaaipi hongpia-ning” ci-in ama’ thu-in koih ziau-hi. Myanma-Nii Myanma-Haan Democracy ahihman-in hithei-hi. Tu-a kiteelna pan-a thuneihna kipiak nading-ah 2008 Constitution dik-in khial taleh zuihding honghi photphot ding-hi, tualo-in thuneihna kipia khollo dinghi, banghanghiam cihleh Gen. Min Aung Hlaing-a kipan gaalkaap ulianpiteng leh national party khenkhat-in “no one is above the Law” cidenta uh-a, “Law” acih-uhpen 2008 C-mah hilel-hi.\nThuneihna kisaankhiat nading zungpi-pen 2008 C-tawh kituak-a sepsuahding cih-tawh kalding mitmuh hi-a, tua thukimna limkaih masiah thuneihna kipiakhia khollo dinghi. Thuneihna NLD-in angah masak loh-in Constitution puah/laih theilo dinghi. Hih kaalthu biilbialte baan-a, NLD makaaipi DASSK’ thu bek-tawh Chin State Palaaipi ding hong sehkip zenzenleh NLD gun asilhziau C te-in naakpi-in hong kitom ding-a, democracy lamzing maan hongkal deep dinghi. “Bangmah lawhzo kenteh” cihding hikhin loding-a, thu-pen thu mah-tawh vaanveng hong kisam veve khading-hi.\nZomite-pen thu khatpeuhpeuh-ah hi kisa baihlua pahpah, tagah nawi-muh pahpah thei hang-a, bangmahpi ahilo agentehna mawkmawk-in naute-in saanginn khawng pan-a hongngah “participation award” cianglel nangawn “award” thupi-keei bang-a ataangko gawppaat, citizenship certificate-khawng kawmtung-a asuang leulau, cert 1, 2, 3 khawng asuang lenlan phadiakte kihi sese-a, masuan khatpeuh aliim avaang, agimnam nangawn I’ diik ma-in I-uangtat zeel man-in I-tawntun ma-in thusia-in honglawh theizeel-hi.\nZomi-pen Nampi ahih nading-in amihingte-in nampi lungsim-tawh kampau gamtat aneih siamding ahihi. Thu omzia, thu paizia, khuahun kiheizia lungngai thei-a, nampite’ kidop bang-in tapkual-a ciakciak-a hi kisakna ciangbek-tawh hilo, minam zil-a hong langpan mite’ geelna bang-om cihte kansiam-a theih akuul ahihi. Tua ziak-in gamliante-in intelligent koikoi-ah akoih diimdiam-uh ahihi. I’ langte-in bang geel, I’ gaalte-in bang ngiim cihte theilo-a kipummuanna-in minam cimh sakding ahihman-in thukan akikoih ahihi. Zomi sung ahzong Zomi-mah ahihkeileh Zopau asiam mahmah Laimite’ thukan om luading-a, amau’ lak-ah ei’ khah thukan I-neih I-neihloh cihte naakpi-in thupi dinghi.\nKiteelna-ah C adawkloh-pen Laimite patauhtuak vetlo lel-a, thu khat hongpiangleh alampi ding-uh muhtuak mahmah lel-hi. Tua ahihman-in C hong dawkloh ziak-in kipummuan gawpding hilo zaw-a, kidop mahmahding hoihzaw khading cih mimal muhna ahihi. Mualmi thautawi kipawlna pan-in aki-khawlsak pakna khawngzong amau patau hetlo-a, amau’ Kawlngian mah-tawh bangciang phuding cihte lamzing nei kisa mahmah khalel dinghi. Nguncunglian nangawn tuni dongmah Naypyitaw-ah innteek laai lel-a, ei’ kipummuan gawpding sang-in hihbang mite etcik siam kisam zawtham cihna ahihi.\nZomi-pen kambek-tawh “Pasian” cih kipaksak mahmah-a, Pasian’ deih zialehtongte kisin nuamlo zaw-in, Pasian’ muhdah mahmah duhhopna, angsungtheihna, kiphatsakna, kiliatsakna, meigong tagah daaipaamte thu-a simlohna, zuaugenna cihte-tawh tualbial zihziah laai hihang. Minam vaai hitaleh, biakna vaai hitaleh kiukna vaai hitaleh thumaan cihtakna taktak-tawh thukhual-a thugen lasak siamding, kiimlehpaam-ah khuadaak zek-a, thugen lasak kidop siamding naakpi-in kisam-hi.\nZomi leh Zomi sung-ah ahihleh suakta tak-a lungdeih kisun/kigen ziahziah poilo-hi, thuhoih-hi, ahizong-in namdangte’ muhna/zaakna-ah gending sakding giikhun siam-in, kimuanding akisap mahbang-in kidopding athupiitna phawk-a kalsuan theihding lunggulhna-tawh I-gelh ahihi. “Buiipi leikeii inzong khua ngaisung” paunaak phawkthak nihang! Deihdaan akituak keileh akituak theiding-in haanciam ciat-ni!\nPrevious: Ka muhpak US Gamthu pawlkhat – 57\nNext: Zomi leh Bitna ~ Hau Za Cin


url: =KFC te’n Sengam ah Smartphones hawmkhia :: ZOMI DAILY\nposted on 13 July 2017 at 9:05 pm Lomkholna: China, News, Sawltak, Tech, World\nKFC te’n China gamsung ah Smartphones hawmkhia uh cih CNBC pan kiza hi. Amin kibang hikei KFC (Kentucky Fried Chicken) te ngiatmah cimawk hi. China gamsung ah KFC Company alutzawh kum 30 cinna 30th Anniversary of Operations phawkna in ahawmkhiat uh ahihi.\nKFC pen ihtheihsa mahbangin aksakan azuak te ahi uhhi. Ansa azuakzuak te’n Smartphone hawmkhia cihpen alamdangpi khat ahihi.\nTuabang in KFC Company te’n Smartphone ahawm khiattheih nadingin Chinese Smartphone maker minthang mahmahkhat ahi Huawei tetawh kipawlkhawm in abawlkhiat uh ahihi.\nKFC te’n Huawei tetawh Partnership kabawl uhhi ci’n Friday ni in Weibo Account tungtawn in tangko khia uhhi.\nKFC te’n China gamsung ah amasa penpen KFC Restaurant khat 1987 kumin Beijing, Tiananmen Square ah hong uhhi. Tulaitak China gamsung ah KFC Restaurants bekbek akigawm in 7600 valbang omkhinta hi.\nVideo: KFC Releases Smartphone in China\nChina gamsung ah KFC pen Yum China kici Company te vaihawmna tawh alut hi a, tua Yum China nuai ah KFC, Pizza Hut, Taco Bell cihbang Brand tuamtuam lutkhinta hi.\nHuawei kici Telecommunications Equipment Company zong China gamsung ah Smartphones tampi abawlkhia in akithei Company minthang khat ahihi. Huawei Company pen 1987 kum in Shenzhen ah aki phuankhia ahihi.\nKFC leh Huawei Company nihte pen China gamsung ah akipatzawh uh kum 30 cinna phawkna in Smartphone atuamin bawlkhia in ahawmkhia uh ahihi.\nRelated: KFC Japan te’n “Finger Condom” bawl\nKFC Huawei 7 Plus Smartphone tepen aci asan “Red Color” in kibawlkhia a, atungah KFC Logo mah tuangsakpah uhhi.\nHih KFC Huawei Smartphone tepen tampitak kibawllo in, Limited Edition ci’n Unit 5000 bekbek akibawl ahihi. Phone khatciang in Yuan 1099 ($224) mansak uh ci a, tuni July 13 akipan Tmall Store panin ki leithei cih kiza hi. Sawltak #zomidaily\nPrevious: Lungkim gige ing ~ Lian Tuang\nNext: Malaysia, Sepang ah Operasi lutin gamdangmi 16 kiman, naupang kum 2 gual nangawn matthuak\nZAM Thupuak :: 15 Mar 20 (UN pan mipitung zaksakna)